02013R0231 — MT — 01.08.2022 — 002.001

Dan it-test hu maħsub purament bħala għodda ta’ dokumentazzjoni u m’għandu l-ebda effett legali. L-istituzzjonijiet tal-Unjoni m'għandhom l-ebda responsabbiltà għall-kontenut tiegħu. Il-verżjonijiet awtentiċi tal-atti rilevanti, inklużi l-preamboli tagħhom, huma dawk ippubblikati fil-Ġurnal Uffiċjali tal-Unjoni Ewropea u disponibbli f’EUR-Lex. Dawk it-testi uffiċjali huma aċċessibbli direttament permezz tal-links inkorporati f’dan id-dokument

►B REGOLAMENT TA’ DELEGA TAL-KUMMISSJONI (UE) Nru 231/2013 tad-19 ta’ Diċembru 2012 li jissupplimenta d-Direttiva 2011/61/UE tal-Parlament Ewropew u tal-Kunsill fir-rigward tal-eżenzjonijiet, il-kundizzjonijiet ġenerali tal-operat, id-depożitarji, l-ingranaġġ, it-trasparenza u s-superviżjoni (Test b’relevanza għaż-ŻEE) (ĠU L 083 22.3.2013, p. 1)

Emendat bi:





Ikkoreġut bi:









▼B

REGOLAMENT TA’ DELEGA TAL-KUMMISSJONI (UE) Nru 231/2013

tad-19 ta’ Diċembru 2012

li jissupplimenta d-Direttiva 2011/61/UE tal-Parlament Ewropew u tal-Kunsill fir-rigward tal-eżenzjonijiet, il-kundizzjonijiet ġenerali tal-operat, id-depożitarji, l-ingranaġġ, it-trasparenza u s-superviżjoni

(Test b’relevanza għaż-ŻEE)







KAPITOLU I

DEFINIZZJONIJIET

Artikolu 1

Definizzjonijiet

Minbarra d-definizzjonijiet stipulati fl-Artikolu 2 tad-Direttiva 2011/61/UE, id-definizzjonijiet li ġejjin japplikaw għall-finijiet ta’ dan ir-Regolament

(1) “impenn kapitali” tfisser impenn kuntrattwali ta’ investitur li jipprovdi lill-fond ta’ investiment alternattiv (AIF) b’ammont miftiehem ta’ investiment fuq talba mill-AIFM;

(2) “persuna rilevanti” b’rabta ma’ AIFM, tfisser kwalunkwe minn dawn li ġejjin: (a) direttur, sieħeb jew ekwivalenti, jew maniġer tal-AIFM; (b) impjegat tal-AIFM, jew kwalunkwe persuna fiżika oħra li s-servizzi tagħha jitqiegħdu għad-dispożizzjoni jew taħt il-kontroll tal-AIFM u li hija involuta fil-forniment ta’ servizzi ta’ mmaniġġjar ta’ portfoll kollettiv mill-AIFM; (c) persuna fiżika jew ġuridika li tkun involuta direttament fil-forniment ta’ servizzi lill-AIFM skont arranġament ta’ delega lil partijiet terzi għall-fini ta’ forniment ta’ mmaniġġjar ta’ portafoll kollettiv mill-AIFM;

(3) “maniġment superjuri” tfisser il-persuna jew il-persuni li effettivament iwettqu n-negozju ta’ AIFM skont l-Artikolu 8(1)(c) tad-Direttiva 2011/61/UE u, skont il-każ, il-membru jew il-membri eżekuttivi tal-korp tat-tmexxija;

(4) “korp tat-tmexxija” tfisser il-korp bl-awtorità aħħarija tat-teħid tad-deċiżjonijiet f’AIFM, li jinkludi l-funzjonijiet superviżorji u maniġerjali, jew il-funzjoni maniġerjali biss jekk iż-żewġ funzjonijiet ikunu separati;

(5) “arranġament speċjali” tfisser arranġament li jinħoloq bħala konsegwenza diretta tan-natura illikwida tal-assi tal-AIF li jaffettwa d-drittijiet speċifiċi ta’ tifdija tal-investituri f’tip ta’ unitajiet jew ishma tal-AIF u li huwa personalizzat jew arranġament separat mid-drittijiet ġenerali ta’ tifdija tal-investituri;

▼M2

(6) “riskju għas-sostenibbiltà” strument finanzjarju li l-objettiv tiegħu huma investimenti sostenibbli kif definiti fl-Artikolu 2(22) tar-Regolament (UE) 2019/2088 tal-Parlament Ewropew u tal-Kunsill ( 1 );

(7) “fatturi ta’ sostenibbiltà” tfisser fatturi ta’ sostenibbiltà kif definiti fl-Artikolu 2(24) tar-Regolament (UE) 2019/2088.

▼B







KAPITOLU II

DISPOŻIZZJONIJIET ĠENERALI







TAQSIMA 1

Kalkolu tal-assi mmaniġġjati

[Artikolu 3(2) tad-Direttiva 2011/61/UE]

Artikolu 2

Kalkolu tal-valur totali tal-assi mmaniġġjati

1. Sabiex jikkwalifika għall-eżenzjoni prevista fl-Artikolu 3(2) tad-Direttiva 2011/61/UE AIFM għandu: (a) jidentifika l-AIFs kollha li għalihom huwa maħtur bħala l-AIFM estern jew l-AIF li għalih huwa l-AIFM, fejn il-forma ġuridika tal-AIF tippermetti mmaniġġjar intern, skont l-Artikolu 5 tad-Direttiva 2011/61/UE; (b) jidentifika għal kull AIF immaniġġjat il-portafoll tal-assi u jiddetermina skont ir-regoli tal-valwazzjoni stipulati fil-liġi tal-pajjiż fejn l-AIF ikun stabbilit jew skont il-każ, fir-regoli jew l-istrumenti tal-inkorporazzjoni tal-AIF il-valur korrispondenti tal-assi mmaniġġjati, inklużi l-assi kollha akkwistati permezz tal-użu tal-ingranaġġ; (c) jaggrega l-valuri determinati tal-assi mmaniġġjati għall-AIFs immaniġġjati kollha u jqabbel valur totali li jirriżulta tal-assi mmaniġġjati mal-limitu relevanti stabbilit fl-Artikolu 3(2) tad-Direttiva 2011/61/UE.

2. Għall-finijiet tal-paragrafu 1, impriżi tal-investiment kollettiv f’titoli trasferibbli (UCITS) li għalihom l-AIFM jaġixxi bħala l-kumpanija tal-immaniġġjar maħtura skont id-Direttiva 2009/65/KE ma għandhomx jiġu inklużi fil-kalkolu.

Għall-finijiet tal-paragrafu 1, AIFs immaniġġjati mill-AIFM li għalihom l-AIFM ikun iddelega funzjonijiet skont l-Artikolu 20 tad-Direttiva 2011/61/UE għandhom jiġu inklużi fil-kalkolu. Madankollu, il-portfolji ta’ AIFs li l-AIFM ikun qed jimmaniġġja skont delega għandhom jiġu esklużi mill-kalkolu.

3. Għall-fini tal-kalkolu tal-valur totali tal-assi mmaniġġjati, kull pożizzjoni ta’ strument derivattiv, inkluż kwalunkwe derivattiv integrat f’titoli trasferibbli għandhom jiġu kkonvertiti fil-pożizzjoni ekwivalenti tiegħu fl-assi sottostanti tad-derivattiv bl-użu ta’ metodoloġiji ta’ konverżjoni stabbiliti fl-Artikolu 10. Il-valur assolut ta’ dik il-pożizzjoni ekwivalenti għandu mbagħad jintuża għall-kalkolu tal-valur totali tal-assi mmaniġġjati.

4. Fejn l-AIF jinvesti f’AIFs oħra mmaniġġjati mill-istess AIFM maħtur esternament, dak l-investiment jista’ jiġi eskluż mill-kalkolu tal-assi tal-AIFM mmaniġġjati.

5. Fejn kompartiment wieħed f’AIF immaniġġjat internament jew esternament jinvesti f’ kompartiment ieħor ta’ dak l-AIF, dak l-investiment jista’ jiġi eskluż mill-kalkolu tal-assi immaniġġjati tal-AIFMs.

6. Il-valur totali tal-assi mmaniġġjati għandu jiġi kkalkulat skont il-paragrafi 1 sa 4 mill-inqas kull sena u bl-użu tal-valuri tal-assi l-aktar reċenti disponibbli. Valur l-aktar riċenti disponibbli tal-assi għal kull AIF għandu jkun prodott matul it-tnax-il xahar ta’ qabel id-data tal-kalkolu tal-limitu skont l-ewwel sentenza ta’ dan il-paragrafu. L-AIFM għandu jiddetermina limitu għad-data tal-kalkolu u japplikaha b’mod konsistenti. Kwalunkwe bidla sussegwenti fid-data magħżula għandha tkun iġġustifikata lill-awtorità kompetenti. Fl-għażla tal-limitu għad-data tal-kalkolu, l-AIFM għandu jqis il-ħin u l-frekwenza tal-valwazzjoni tal-assi mmaniġġjati.

Artikolu 3

Monitoraġġ kontinwu tal-assi mmaniġġjati

L-AIFMs għandhom jistabbilixxu, jimplimentaw u japplikaw proċeduri biex jimmonitorjaw fuq bażi kontinwa l-valur totali tal-assi mmaniġġjati. Il-monitoraġġ għandu jirrifletti ħarsa ġenerali aġġornata tal-assi mmaniġġjati u għandu jinkludi l-osservazzjoni tal-attività ta’ sottoskrizzjoni u tifdija jew, fejn applikabbli, il-ġbid ta’ kapital, id-distribuzzjonijiet tal-kapital u l-valur tal-assi investiti għal kull AIF.

Il-prossimità tal-valur totali tal-assi mmaniġġjati mal-limitu stabbilit fl-Artikolu 3(2) tad-Direttiva 2011/61/UE u l-attività ta’ sottoskrizzjoni u fidwa antiċipata għandhom jitqiesu sabiex tiġi vvalutata l-ħtieġa għal kalkoli aktar frekwenti tal-valur totali tal-assi mmaniġġjati.

Artikolu 4

Ksur okkażjonali tal-limitu

1. L-AIFM għandu jevalwa s-sitwazzjonijiet fejn il-valur totali tal-assi mmaniġġjati jeċċedi l-limitu relevanti sabiex jiddetermina jekk mhumiex ta’ natura temporanja.

2. Fejn il-valur totali tal-assi mmaniġġjati jeċċedi l-limitu relevanti u l-AIFM iqis li l-qagħda mhijiex ta’ natura temporanja, l-AIFM għandu jinnotifika mingħajr dewmien lill-awtorità kompetenti u jiddikjara li s-sitwazzjoni titqies li mhijiex ta’ natura temporanja u għandu jfittex awtorizzazzjoni fi żmien 30 jum tal-kalendarju skont l-Artikolu 7 tad-Direttiva 2011/61/UE.

3. Fejn il-valur totali tal-assi mmaniġġjati jeċċedi l-limitu relevanti u l-AIFM iqis li l-qagħda hija ta’ natura temporanja, l-AIFM għandu jinnotifika lill-awtorità kompetenti mingħajr dewmien, u jiddikjara li s-sitwazzjoni titqies ta’ natura temporanja. In-notifika għandha tinkludi informazzjoni ta’ appoġġ biex tiġġustifika l-valutazzjoni tal-AIFM tan-natura temporanja tas-sitwazzjoni, inkluża deskrizzjoni tas-sitwazzjoni u spjegazzjoni tar-raġunijiet għalfejn jikkonsidraha temporanja.

4. Sitwazzjoni ma għandhiex titqies ta’ natura temporanja jekk x’aktarx li ddum għal perjodu ta’ iktar minn tliet xhur.

5. Tliet xhur wara d-data li fiha valur totali tal-assi mmaniġġjati jeċċedi l-limitu relevanti, l-AIFM għandu jikkalkola mill-ġdid il-valur totali tal-assi mmaniġġjati sabiex juri li hu taħt il-livell rilevanti jew juri lill-awtorità kompetenti li s-sitwazzjoni li rriżultat biex l-assi mmaniġġjati jaqbżu l-limitu ġiet riżolta u applikazzjoni għall-awtorizzazzjoni tal-AIFM mhix meħtieġa.

Artikolu 5

Informazzjoni li għandha tiġi pprovduta bħala parti mir-reġistrazzjoni

1. Bħala parti mir-rekwiżiti fl-Artikolu 3(3)(b) tad-Direttiva 2011/61/UE, l-AIFMs għandhom jikkomunikaw lill-awtoritajiet kompetenti l-valur totali tal-assi mmaniġġjati kkalkulat skont il-proċedura stipulata fl-Artikolu 2.

2. Bħala parti mir-rekwiżiti fl-Artikolu 3(3)(c) tad-Direttiva 2011/61/UE l-AIFMs għandhom jipprovdu għal kull AIF id-dokument tal-offerta jew estratt rileventi mid-dokument tal-offerta jew deskrizzjoni ġenerali tal-istrateġija tal-investiment. L-estratt rilevanti mid-dokument tal-offerta u deskrizzjoni tal-istrateġija tal-investiment għandhom jinkludu mill-inqas l-informazzjoni li ġejja: (a) il-kategoriji prinċipali tal-assi li fihom jista’ jinvesti l-AIF; (b) kwalunkwe setturi industrijali, ġeografiċi jew setturi oħra tas-suq jew klassijiet speċifiċi ta’ assi li huma l-fokus tal-istrateġija tal-investiment; (c) deskrizzjoni tal-politika tal-AIF għat-teħid ta’ self jew ingranaġġ.

3. Informazzjoni li għandha tingħata mill-AIFM skont il-punt (d) tal-Artikolu 3(3) tad-Direttiva 2011/61/UE hija elenkata fl-Artikolu 110(1) ta’ dan ir-Regolament. Għandha tingħata skont il-mudell proforma ta’ rappurtar kif stabbilit fl-Anness IV.

4. L-informazzjoni miġbura skont l-Artikolu 3(3)(d) tad-Direttiva 2011/61/UE għandha tiġi kondiviża bejn l-awtoritajiet kompetenti fl-Unjoni, mal-Awtorità Ewropea tat-Titoli u s-Swieq (AETS) u mal-Bord Ewropew dwar ir-Riskju Sistemiku (BERS) fejn meħtieġa għat-twettiq tad-dmirijiethom.

5. L-informazzjoni meħtieġa għall-finijiet ta’ reġistrazzjoni għandha tiġi aġġornata u mogħtija fuq bażi annwali. Għal raġunijiet relatati mal-eżerċitar tas-setgħat tagħhom skont l-Artikolu 46 tad-Direttiva 2011/61/UE, l-awtoritajiet kompetenti jistgħu jeħtieġu li AIFM jagħti l-informazzjoni msemmija fl-Artikolu 3 tad-Direttiva 2011/61/UE fuq bażi aktar frekwenti.







TAQSIMA 2

Kalkolu tal-ingranaġġ

[Artikolu 4(3) tad-Direttiva 2011/61/UE]

Artikolu 6

Dispożizzjonijiet ġenerali dwar il-kalkolu tal-ingranaġġ

1. L-ingranaġġ ta’ AIF għandu jiġi espress bħala l-proporzjon bejn l-iskopertura ta’ AIF u valur nett tal-assi tiegħu.

2. L-AIFMs għandhom jikkalkulaw l-iskopertura tal-AIFs immaniġġjati skont il-metodu gross kif stipulat fl-Artikolu 7 u l-metodu impenn kif stabbilit fl-Artikolu 8.

Il-Kummissjoni għandha tirrevedi, fid-dawl tal-iżviluppi tas-suq u mhux aktar tard mill-21 ta’ Lulju 2015, il-metodi ta’ kalkolu msemmija fl-ewwel subparagrafu sabiex tiddeċiedi jekk dawn il-metodi humiex biżżejjed u xierqa għat-tipi kollha ta’ AIFs, jew jekk għandux jiġi żviluppat metodu addizzjonali u fakultattiv għall-kalkolu tal-ingranaġġ.

3. L-iskopertura li tkun tinsab fi kwalunkwe struttura finanzjarja jew ġuridika li tinvolvi partijiet terzi kontrollati mill-AIF rilevanti għandhom jiġu inklużi fil-kalkolu tal-iskopertura fejn l-istrutturi msemmija huma speċifikament stabbiliti biex direttament jew indirettament iżidu l-iskopertura fil-livell tal-AIF. Għall-AIFs li l-qalba tal-politika tagħhom hija li jakkwistaw il-kontroll ta’ kumpaniji jew emittenti mhux elenkati, l-AIFM ma għandu jinkludi fil-kalkolu tal-ingranaġġ l-ebda skopertura li teżisti fil-livell ta’ dawk il-kumpaniji u l-emittenti mhux elenkati sakemm l-AIF jew l-AIFM li jaġixxi f’isem l-AIF ma jkollux iġarrab telf potenzjali lil hinn mill-investiment tiegħu fil-kumpanija jew l-emittent rispettiv.

4. L-AIFMs għandhom jeskludu l-arranġamenti ta’ teħid tas-self li jkunu daħlu għalihom jekk dawn ikunu ta’ natura temporanja u jkunu kompletament koperti minn impenji kapitali kuntrattwali minn investituri fl-AIF.

5. AIFM għandu jkollu proċeduri dokumentati xierqa biex jikkalkula l-iskopertura ta’ kull AIF li jimmaniġġja skont il-metodu gross u l-metodu impenn. Il-kalkolu għandu jiġi applikat b’mod konsistenti matul iż-żmien.

Artikolu 7

Metodu gross għall-kalkolu tal-iskopertura tal-AIF

L-iskopertura ta’ AIF ikkalkulata skont il-metodu gross għandha tkun is-somma tal-valuri assoluti tal-pożizzjonijiet kollha valwati skont l-Artikolu 19 tad-Direttiva 2011/61/UE u l-atti delegati kollha adottati skontu.

Għall-kalkolu tal-iskopertura ta’ AIF skont metodu gross l-AIFM għandu:

(a) jeskludi l-valur ta’ kwalunkwe flus u ekwivalenti ta’ flus li huma investimenti likwidi ħafna miżmuma fil-munita bażi tal-AIF, li huma konvertibbli faċilment għal ammont magħruf ta’ flus, huma soġġetti għal riskju insinifikanti ta’ tibdil fil-valur u jipprovdu redditu mhux akbar mir-rata ta’ bond tal-gvern ta’ kwalità għolja ta’ tliet xhur;

(b) jikkonverti strumenti derivattivi fil-pożizzjoni ekwivalenti fl-assi sottostanti tagħhom bl-użu tal-metodoloġiji ta’ konverżjoni stabbiliti fl-Artikolu 10 u l-metodi stabbiliti fil-paragrafi (4) sa (9) u (14) tal-Anness I;

(c) jeskludi teħid ta’ self fi flus li jibqa’ fi flus jew f’ekwivalenti ta’ flus kif imsemmi fil-punt (a) u fejn l-ammonti ta’ dak il-pagabbli jkunu magħrufa;

(d) jinkludi skoperturi li jirriżultaw mir-riinvestiment ta’ flus meħuda b’self, espressi bħala l-ogħla bejn il-valur tas-suq tal-investiment realizzat jew l-ammont totali tal-flus meħuda b’self kif imsemmi fil-paragrafi (1) u (2) tal-Anness I;

(e) jinkludi pożizzjonijiet fi ftehimiet ta’ riakkwist jew riakkwist invers u għoti jew teħid f’self ta’ titoli jew arranġamenti oħra skont il-paragrafi (3) u (10) sa (13) tal-Anness I.

Artikolu 8

Metodu umpenn għall-kalkolu tal-iskopertura ta’ AIF

1. L-iskopertura ta’ AIF ikkalkulata skont il-metodu impenn għandha tkun is-somma tal-valuri assoluti tal-pożizzjonijiet kollha valwati skont l-Artikolu 19 tad-Direttiva 2011/61/UE u l-atti delegati korrispondenti tagħha, soġġett għall-kriterji previsti fil-paragrafi 2 sa 9.

2. Għall-kalkolu tal-iskopertura ta’ AIF skont il-metodu impenn l-AIFM għandu: (a) jikkonvertu kull pożizzjoni tal-istrument derivattiv f’pożizzjoni ekwivalenti fl-assi sottostanti ta’ dak id-derivattiv bl-użu tal-metodoloġiji tal-konverżjoni stabbiliti fl-Artikolu 10 u l-paragrafi (4) sa (9) u (14) tal-Anness II; (b) japplika arranġamenti ta’ netting u ħħeġġjar; (c) jikkalkula l-iskopertura maħluqa permezz tar-riinvestiment tat-teħid ta’ self fejn dan l-investiment iżid l-iskopertura tal-AIF kif definit fil-paragrafi (1) u (2) tal-Anness I; (d) jinkludi arranġamenti oħra fil-kalkolu skont il-paragrafi (3) u (10) sa (13) tal-Anness I.

3. Għall-finijiet tal-kalkolu l-iskopertura ta’ AIF skont il-metodu impenn: (a) arranġamenti ta’ netting għandhom jinkludu kombinazzjonijiet ta’ negozjar fuq strumenti derivattivi jew pożizzjonijiet ta’ titoli li jirreferu għall-istess assi sottostanti, irrispettivament – fil-każ ta’ strumenti derivattivi – mid-data tal-maturità tal-istrumenti derivattivi u minn fejn dak in-negozjar ta’ strumenti derivattivi jew pożizzjonijiet ta’ titoli ġie konkluż bl-uniku għan li jiġu eliminati r-riskji marbuta mal-pożizzjonijiet meħuda permezz ta’ strumenti derivattivi jew pożizzjonijiet ta’ titoli oħrajn; (b) arranġamenti ta’ ħħeġġjar għandhom jinkludu kombinazzjonijiet ta’ negozjar fuq strumenti derivattivi jew pożizzjonijiet ta’ titoli li mhux bilfors jirreferu għall-istess assi sottostanti u fejn dak in-negozjar ta’ strumenti derivattivi jew pożizzjonijiet ta’ titoli ġie konkluż bl-uniku għan li jiġu paċuti r-riskji marbuta mal-pożizzjonijiet meħuda permezz ta’ strumenti derivattivi jew pożizzjonijiet ta’ titoli oħrajn.

4. B’deroga mill-paragrafu 2, strument derivattiv ma għandux jiġi kkonvertit f’pożizzjoni ekwivalenti fl-assi sottostanti jekk ikollu l-karatteristiċi kollha li ġejjin: (a) ipartat il-prestazzjoni tal-assi finanzjarji miżmuma fil-portafoll tal-AIF mal-prestazzjoni ta’ assi finanzjarji oħra ta’ referenza; (b) ipaċi għal kollox ir-riskji tal-assi mpartin miżmuma fil-portafoll tal-AIF b’mod li l-prestazzjoni tal-AIF ma tiddependix fuq il-prestazzjoni tal-assi mpartin; (c) ma jinkludi la karatteristiċi fakultattivi addizzjonali, u lanqas klawsoli ta’ ingranaġġ jew riskji addizzjonali oħra meta mqabbel ma’ parteċipazzjoni diretta fl-assi finanzjarju ta’ referenza.

5. B’deroga mill-paragrafu 2, strument derivattiv ma għandux jiġi kkonvertit f’pożizzjoni ekwivalenti fl-assi sottostanti meta tiġi kkalkulata l-iskopertura skont il-metodu impenn jekk jissodisfa ż-żewġ kundizzjonijiet li ġejjin: (a) il-parteċipazzjoni kkombinata tal-AIF fi strument derivattiv relatat ma’ assi finanzjarju u flus li huwa investit f’ekwivalenti ta’ flus kif definit fl-Artikolu 7(a) tkun ekwivalenti għal parteċipazzjoni f’pożizzjoni twila fl-assi finanzjarju partikolari; (b) strument derivattiv ma għandu jiġġenera l-ebda skopertura inkrimentali u ingranaġġ jew riskju.

6. Arranġamenti ta’ ħħeġġjar għandhom jitqiesu meta tiġi kkalkulata l-iskopertura ta’ AIF fil-każ biss li jikkonformaw mal-kondizzjonijiet kollha li ġejjin: (a) il-pożizzjonijiet involuti fi ħdan ir-relazzjoni tal-iħħeġġjar ma jimmirawx li jiġġeneraw reddittu u r-riskji ġenerali u speċifiċi jkunu paċuti; (b) ikun hemm tnaqqis verifikabbli tar-riskju tas-suq fil-livell tal-AIF; (c) ir-riskji marbuta ma’ strumenti derivattivi, ġenerali u speċifiċi, jekk ikun hemm, ikunu paċuti; (d) l-arranġamenti tal-iħħeġġjar ikunu marbuta mal-istess klassi ta’ assi; (e) ikunu effiċjenti f’kundizzjonijiet tas-suq taħt stress.

7. Soġġett għall-paragrafu 6, strumenti derivattivi użati għal finijiet ta’ ħħeġġjar tal-munita u li ma jżidu l-ebda skopertura inkrementali, ingranaġġ jew riskji oħrajn ma għandhomx jiġu inklużi fil-kalkolu.

8. AIFM għandu jinnettja l-pożizzjonijiet fi kwalunkwe mill-każijiet li ġejjin: (a) bejn strumenti derivattivi, sakemm dawn jirreferu għall-istess assi sottostanti, anke jekk id-data tal-maturità mill-istrumenti derivattivi tkun differenti; (b) bejn strument derivat li l-assi sottostanti tiegħu huwa titolu trasferibbli, strument tas-suq tal-flus jew l-unitajiet f’impriża ta’ investiment kollettiv kif imsemmi fil-punti 1 sa 3 fit-Taqsima C tal-Anness I tad-Direttiva 2004/39/KE, u dak l-istess assi sottostanti korrispondenti.

9. AIFMs li jimmaniġġjaw AIFs li, skont il-politika prinċipali tagħhom tal-investiment, primarjament jinvestu f’derivattivi ta’ rati ta’ imgħax għandhom jagħmlu użu minn regoli ta’ netting ta’ tul taż-żmien speċifiku sabiex iqisu l-korrelazzjoni bejn is-segmenti tal-maturità tal-kurva tar-rati tal-imgħax kif stipulat fl-Artikolu 11.

Artikolu 9

Metodi għaż-żieda tal-iskopertura ta’ AIF

Meta jikkalkulaw skopertura, l-AIFMs għandhom jużaw il-metodi stipulati fl-Anness I għas-sitwazzjonijiet imsemmija hemmhekk.

Artikolu 10

Metodoloġiji ta’ konverżjoni għal strumenti derivattivi

AIFMs għandhom jużaw il-metodoloġiji ta’ konverżjoni stabbiliti fl-Anness II għall-istrumenti derivattivi msemmija hemmhekk.

Artikolu 11

Regoli tan-netting tat-tul taż-żmien

1. Meta jikkalkulaw l-iskopertura tal-AIFs, l-AIFMs għandhom japplikaw regoli tan-netting tat-tul taż-żmien skont l-Artikolu 8(9).

2. Ir-regoli tat-tul taż-żmien tan-netting ma għandhomx jintużaw jekk iwasslu għal misrappreżentazzjoni tal-profil tar-riskju tal-AIF. L-AIFMs li jużaw dawk ir-regoli tan-netting ma għandhomx jinkludu sorsi oħra ta’ riskju bħall-volatilità fl-istrateġija tagħhom tar-rata tal-imgħax. Konsegwentement, strateġiji tal-arbitraġġ tar-rati tal-imgħax ma għandhomx japplikaw dawk ir-regoli tan-netting.

3. L-użu ta’ dawk ir-regoli tat-tul taż-żmien tan-netting ma għandhom jiġġeneraw l-ebda livell mhux ġustifikat ta’ ingranaġġ permezz ta’ investiment f’pożizzjonijiet b’terminu qasir. Derivattivi b’rati ta’ imgħax qosra ma għandhomx ikunu s-sors prinċipali tal-prestazzjoni ta’ AIF b’tul ta’ żmien medju li juża regoli tan-netting tat-tul taż-żmien.

4. Id-derivattivi tar-rati ta’ imgħax għandhom jiġu kkonvertiti fil-pożizzjoni tal-assi sottostanti ekwivalenti tagħhom u nnettjati skont l-Anness III.

5. AIF li juża r-regoli tat-tul taż-żmien tan-netting xorta jista’ juża l-qafas tal-iħħeġġjar. Ir-regoli tan-netting tat-tul taż-żmien jistgħu jiġu applikati biss għal derivattivi b’rati ta’ imgħax li mhumiex inklużi f’arranġamenti tal-iħħeġġjar.







TAQSIMA 3

Fondi proprji addizzjonali u l-assigurazzjoni tal-indennizz professjonali

[Artikoli 9(7) u 15 tad-Direttiva 2011/61/UE]

Artikolu 12

Riskji tar-responsabbiltà professjonali

1. Ir-riskji tar-responsabbiltà professjonali li għandhom jiġu koperti skont l-Artikolu 9(7) tad-Direttiva 2011/61/UE għandhom ikunu r-riskji ta’ telf jew dannu kkawżat minn persuna rilevanti permezz ta’ twettiq negliġenti tal-attivitajiet li għalihom l-AIFM ikollu responsabbiltà ġuridika.

2. Ir-riskji tar-responsabbiltà professjonali kif definit fil-paragrafu 1 għandhom jinkludu, mingħajr ma jkunu limitati għal, ir-riskji ta’: (a) telf ta’ dokumenti li jixhdu l-jedd fuq assi tal-AIF; (b) misrappreżentazzjonijiet jew dikjarazzjonijiet li jqarrqu magħmula lill-AIF jew lill-investituri tiegħu; (c) atti, żbalji jew ommissjonijiet li jirriżultaw fi ksur ta’: (i) obbligi ġuridiċi u regolatorji; (ii) dmir ta’ ħila u attenzjoni fir-rigward tal-AIF u l-investituri tiegħu; (iii) dmirijiet fiduċjarji; (iv) obbligi ta’ kunfidenzjalità; (v) regoli jew strumenti ta’ inkorporazzjoni tal-AIF; (vi) termini tal-ħatra tal-AIFM mill-AIF; (d) nuqqas li jistabbilixxi, jimplimenta u jżomm proċeduri xierqa li jimpedixxu atti diżonesti, frodulenti jew malizjużi; (e) valwazzjoni tal-assi mwettqa ħażin jew kalkolu tal-prezzijiet tal-unitajiet/ishma; (f) telf li jirriżultaw minn tfixkil tan-negozju, nuqqasijiet fis-sistema, nuqqas ta’ proċessar tat-tranżazzjonijiet jew immaniġġjar tal-proċessi.

3. Ir-riskji tar-responsabbiltà professjonali għandhom ikunu koperti l-ħin kollu jew permezz ta’ fondi proprji addizzjonali xierqa determinati skont l-Artikolu 14 jew permezz ta’ kopertura xierqa ta’ assigurazzjoni tal-indennizz professjonali determinata skont l-Artikolu 15.

Artikolu 13

Rekwiżiti kwalitattivi li jindirizzaw ir-riskji tar-responsabbiltà professjonali

1. AIFM għandu jimplimenta politiki u proċeduri interni tal-immaniġġjar tar-riskji operazzjonali effettivi biex jidentifika, ikejjel, jimmaniġġja u jimmonitorja kif xieraq ir-riskji operazzjonali inklużi r-riskji tar-responsabbiltà professjonali tar-riskji li l-AIFM ikun jew jista’ jkun b’mod raġonevoli espost għalihom. L-attivitajiet tal-immaniġġjar tar-riskji operazzjonali għandhom jitwettqu indipendentement bħala parti mill-politika tal-immaniġġjar tar-riskji.

2. AIFM għandu jistabbilixxi bażi tad-dejta tat-telf storiku, fejn kwalunkwe nuqqas operazzjonali, telf u dannu esperjenzat għandu jiġi rreġistrat. Din il-bażi tad-dejta għandha tirreġistra, mingħajr ma tkun limitata għal, kwalunkwe riskju ta’ responsabbiltà professjonali kif imsemmi fl-Artikolu 12(2) li jkun immaterjalizza.

3. Fi ħdan il-qafas tal-immaniġġjar tar-riskji l-AIFM għandu juża d-dejta interna tiegħu tat-telf storiku u fejn xieraq dejta esterna, analiżi ta’ xenarji u fatturi li jirriflettu l-ambjent tan-negozju u s-sistemi tal-kontroll intern.

4. Skoperturi għal riskji operazzjonali u esperjenza ta’ telf għandhom jiġu monitorjati fuq bażi kontinwa u għandhom jiġu soġġetti għal rappurtar intern regolari.

5. Il-politiki u l-proċeduri tal-immaniġġjar tar-riskji operazzjonali ta’ AIFM għandhom ikunu dokumentati sew. AIFM għandu jkollu arranġamenti biex jiżgura l-konformità mal-politiki tal-immaniġġjar tar-riskji operazzjonali tiegħu u miżuri effettivi biex jindirizza n-nuqqas ta’ konformità ma’ dawn il-politiki. AIFM għandu jkollu proċeduri fis-seħħ biex jieħu azzjoni korrettiva xierqa.

6. Il-politiki u l-proċeduri tal-immaniġġjar tar-riskji operazzjonali u s-sistemi tal-kejl għandhom ikunu soġġetti għal reviżjoni regolari, mill-inqas fuq bażi annwali.

7. AIFM għandu jżomm riżorsi finanzjarji adegwati skont il-profil tar-riskju vvalutat tiegħu.

Artikolu 14

Fondi proprji addizzjonali

1. Dan l-Artikolu għandu japplika għall-AIFMs li jagħżlu li jkopru r-riskji tar-responsabbiltà professjonali permezz ta’ fondi proprji addizzjonali.

2. L-AIFM għandu jipprovdi fondi proprji addizzjonali li jkopru r-riskji tar-responsabbiltà li tirriżulta minn negliġenza professjonali li jkunu mill-inqas ugwali għal 0,01 % tal-valur tal-portafolji tal-AIFs immaniġġjati.

Il-valur tal-portfolji tal-AIFs immaniġġjati għandu jkun is-somma tal-valur assolut tal-assi kollha tal-AIFs immaniġġjati kollha mill-AIFM, inklużi assi akkwistati permezz tal-użu ta’ ingranaġġ, fejn strumenti derivattivi għandhom jiġu valwati bil-valur tagħhom fuq is-suq.

3. Ir-rekwiżit ta’ fondi proprji addizzjonali msemmi fil-paragrafu 2 għandu jiġi rikalkulat fi tmiem kull sena finanzjarja u l-ammont ta’ fondi proprji addizzjonali għandu jiġi aġġustat skont dan.

L-AIFM għandu jistabbilixxi, jimplimenta u japplika proċeduri biex jimmonitorja fuq bażi kontinwa l-valur tal-portfolji tal-AIFs immaniġġjati, ikkalkulat skont it-tieni subparagrafu tal-paragrafu 2. Fejn, qabel ir-rikalkulazzjoni annwali msemmija fl-ewwel subparagrafu, il-valur tal-portfolji tal-AIFs immaniġġjati jiżdied b’mod sinifikanti, l-AIFM għandu mingħajr dewmien jirrikalkula l-fondi proprji addizzjonali u għandu jaġġusta l-fondi proprji addizzjonali skont dan.

4. L-awtorità kompetenti tal-Istat Membru tad-domiċilju tal-AIFM tista’ tawtorizza lill-AIFM jipprovdi fondi proprji addizzjonali anqas mill-ammont imsemmi fil-paragrafu 2 biss jekk tkun issodisfata — fuq il-bażi tad-dejta storika tat-telf tal-AIFM kif irreġistrata matul perjodu ta’ osservazzjoni ta’ mill-inqas tliet snin qabel il-valutazzjoni — li l-AIFM jipprovdi biżżejjed fondi proprji addizzjonali biex jkopri kif xieraq ir-riskji tar-responsabbiltà professjonali. L-ammont anqas ta’ fondi proprji addizzjonali awtorizzat ma għandux jkun anqas minn 0,008 % tal-valur tal-portafolji tal-AIFs immaniġġjati mill-AIFM.

5. L-awtorità kompetenti tal-Istat Membru tad-domiċilju tal-AIFM tista’ titlob lill-AIFM jipprovdi fondi proprji addizzjonali ogħla mill-ammont imsemmi fil-paragrafu 2 jekk ma tkunx issodisfata li l-AIFM jipprovdi biżżejjed fondi proprji addizzjonali biex ikopri kif xieraq ir-riskji tar-responsabbiltà professjonali. L-awtorità kompetenti għandha tagħti r-raġunijiet għaliex tqis li l-fondi proprji addizzjonali tal-AIFM mhumiex suffiċjenti.

Artikolu 15

Assigurazzjoni tal-indennizz professjonali

1. Dan l-Artikolu għandu japplika għall-AIFMs li jagħżlu li jkopru r-riskji tar-responsabbiltà professjonali permezz ta’ assigurazzjoni tal-indennizz professjonali.

2. L-AIFM għandu jieħu u jżomm il-ħin kollu assigurazzjoni għall-indennizz professjonali li: (a) għandu jkollha terminu inizjali ta’ mhux anqas minn sena; (b) għandu jkollha perjodu ta’ notifika tal-ikkanċellar ta’ mill-inqas 90 jum; (c) għandha tkopri r-riskji tar-responsabbiltà professjonali kif definit fl-Artikolu 12(1) u (2); (d) tinħareġ minn impriża fl-UE jew mhux fl-UE awtorizzata biex tipprovdi assigurazzjoni tal-indennizz professjonali, skont il-liġi tal-Unjoni jew il-liġi nazzjonali; (e) hija pprovduta minn entità li hija parti terza.

Kwalunkwe eċċess definit miftiehem għandu jkun kopert bis-sħiħ minn fondi proprji li huma apparti mill-fondi proprji li jridu jiġu pprovduti skont l-Artikolu 9(1) u (3) tad-Direttiva 2011/61/UE.

3. Il-kopertura tal-assigurazzjoni għal pretensjoni individwali għandu jkun ugwali għal tal-anqas 0,7 % tal-valur tal-portafolji tal-AIFs immaniġġjati mill-AIFM ikkalkulat kif stabbilit fit-tieni subparagrafu tal-Artikolu 14(2).

4. Il-kopertura tal-assigurazzjoni għal pretensjonijiet aggregati kull sena għandha tkun ugwali għal tal-anqas għal 0,9 % tal-valur tal-portafolji tal-AIFs immaniġġjati mill-AIFM ikkalkulat kif stabbilit fit-tieni subparagrafu tal-Artikolu 14(2).

5. L-AIFM għandu jirrevedi l-politika tal-assigurazzjoni tal-indennizz professjonali u l-konformità tiegħu mar-rekwiżiti stabbiliti f’dan l-Artikolu mill-inqas darba fis-sena u fl-eventwalità ta’ kwalunkwe bidla li taffettwa l-konformità tal-politika mar-rekwiżiti f’dan l-Artikolu.







KAPITOLU III

KUNDIZZJONIJIET OPERAZZJONALI GĦALL-AIFMS







TAQSIMA 1

Prinċipji ġenerali

[Artikolu 12(1) tad-Direttiva 2011/61/UE]

Artikolu 16

Obbligi ġenerali għall-awtoritajiet kompetenti

Meta jivvalutaw il-konformità tal-AIFM mal-Artikolu 12(1) tad-Direttiva 2011/61/UE, l-awtoritajiet kompetenti għandhom jużaw mill-inqas il-kriterji stabbiliti f’din it-Taqsima.

Artikolu 17

Dmir li jaġixxu fl-aħjar interessi tal-AIF jew tal-investituri fl-AIF u tal-integrità tas-suq

1. L-AIFMs għandhom japplikaw politiki u proċeduri biex jipprevjenu prassi ħżiena, inklużi dawk li jistgħu jkunu raġonevolment mistennija li jaffettwaw ħażin l-istabbiltà u l-integrità tas-suq.

2. L-AIFMs għandhom jiżguraw li AIFs li jimmaniġġjaw jew l-investituri f’dawn l-AIFs ma jiġux debitati spejjeż mhux dovuti.

Artikolu 18

Diliġenza dovuta

1. L-AIFMs għandhom japplikaw standard għoli ta’ diliġenza fl-għażla u l-monitoraġġ kontinwu tal-investimenti.

2. L-AIFMs għandhom jiżguraw li jkollhom għarfien u l-fehim adegwat tal-assi li jkun investit fihom l-AIF.

3. L-AIFMs għandhom jistabbilixxu, jimplimentaw u japplikaw politiki u proċeduri bil-miktub dwar id-diliġenza dovuta u jimplimentaw arranġamenti effikaċi biex ikun żgurat li d-deċiżjonijiet tal-investiment f’isem l-AIF jitwettqu f’konformità mal-għanijiet, l-istrateġija tal-investiment u fejn applikabbli mal-limiti tar-riskji tal-AIF.

4. Il-politiki u l-proċeduri dwar id-diliġenza dovuta msemmija fil-paragrafu 3 għandhom jiġu riveduti u aġġornati regolarment.

▼C1

5. L-AIFMs għandhom iqisu r-riskji għas-sostenibbiltà meta jikkonformaw mar-rekwiżiti stabbiliti fil-paragrafi 1 sa 3.

6. Fejn l-AIFMs iqisu l-impatti avversi prinċipali tad-deċiżjonijiet ta’ investiment fuq fatturi ta’ sostenibbiltà kif deskritt fl-Artikolu 4(1), il-punt (a) tar-Regolament (UE) 2019/2088, jew kif meħtieġ mill-paragrafi 3 jew 4 tal-Artikolu 4 ta’ dak ir-Regolament, dawk l-AIFMs għandhom iqisu l-impatti negattivi prinċipali bħal dawn meta jikkonformaw mar-rekwiżiti stabbiliti fil-paragrafi 1 sa 3 ta’ dan l-Artikolu.

▼B

Artikolu 19

Diliġenza dovuta meta jinvestu f’assi b’likwidità limitata

1. Meta l-AIFMs jinvestu f’assi b’likwidità limitata u fejn tali investiment ikun ippreċedut b’fażi ta’ negozjati, huma għandhom, fir-rigward tal-fażi tan-negozjati, minbarra r-rekwiżiti stabbiliti fl-Artikolu 18: (a) jistabbilixxu u regolarment jaġġornaw pjan tan-negozju konsistenti mat-tul taż-żmien tal-AIF u l-kundizzjonijiet tas-suq; (b) ifittxu u jagħżlu tranżazzjonijiet possibbli konsistenti mal-pjan tan-negozju msemmi fil-punt (a); (c) jivvalutaw it-tranżazzjonijiet magħżula fid-dawl tal-opportunitajiet, jekk hemm, u r-riskji kumplessivi relatati, il-fatturi rilevanti kollha ġuridiċi, dawk relatati mat-taxxa, finanzjarji jew fatturi oħra li jaffettwaw il-valur, ir-riżorsi umani u materjali, u l-istrateġiji, inklużi strateġiji tal-ħruġ; (d) iwettqu attivitajiet ta’ diliġenza dovuta relatati mat-transazzjonijiet qabel ma’ jorganizzaw l-eżekuzzjoni; (e) jimmonitorjaw il-prestazzjoni tal-AIF fir-rigward tal-pjan tan-negozju msemmi fil-punt (a).

2. L-AIFMs għandhom iżommu rekords tal-attivitajiet imwettqa skont il-paragrafu 1 għal mill-inqas ħames snin.

Artikolu 20

Diliġenza dovuta fl-għażla u l-ħatra ta’ kontrapartijiet u sensara prinċipali

1. Meta jagħżlu u jaħtru kontrapartijiet u sensara prinċipali, l-AIFMs għandhom jeżerċitaw il-ħila, l-attenzjoni u d-diliġenza dovuta qabel ma jidħlu fi ftehim u fuq bażi kontinwa wara dan, filwaqt li jqisu l-firxa sħiħa u l-kwalità tas-servizzi tagħhom.

2. Meta jagħżlu sensara prinċipali jew kontrapartijiet ta’ AIFM jew AIF fi tranżazzjoni ta’ derivattivi barra l-borża, f’għoti ta’ self ta’ titoli jew fi ftehim ta’ riakkwist, l-AIFMs għandhom jiżguraw li dawk is-sensara prinċipali u l-kontropartijiet jissodisfaw il-kondizzjonijiet kollha li ġejjin: (a) huma soġġetti għal superviżjoni kontinwa minn awtorità pubblika; (b) huma finanzjarjament sodi; (c) ikollhom l-istruttura u r-riżorsi organizzazzjonali meħtieġa biex iwettqu s-servizzi li għandhom jiġu pprovduti minnhom lill-AIFM jew lill-AIF.

3. Meta jevalwa s-solidità finanzjarja msemmija fil-paragrafu 2(b), l-AIFM għandu jqis jekk is-sensar prinċipali jew il-kontroparti humiex soġġetti għal regolamentazzjoni prudenzjali, inklużi rekwiżiti ta’ kapital suffiċjenti u superviżjoni effettiva.

4. Il-lista ta’ sensara prinċipali magħżula għandha tiġi approvata mill-maniġment superjuri tal-AIFM. F’każijiet eċċezzjonali sensara prinċipali mhux inklużi fil-lista jistgħu jinħatru sakemm jissodisfaw ir-rekwiżiti stipulati fil-paragrafu 2 u soġġett għall-approvazzjoni mill-maniġment superjuri. L-AIFM għandu jkun kapaċi juri r-raġunijiet għal tali għażla u d-diliġenza dovuta li jkun eżerċita fl-għażla u l-monitoraġġ ta’ sensara prinċipali li ma kinux inklużi fil-lista.

Artikolu 21

Aġir onest, ġust u bil-ħila dovuta

Sabiex jistabbilixxu jekk AIFM iwettaqx l-attivitajiet tiegħu b’mod onest, ġust u bil-ħila dovuta, l-awtoritajiet kompetenti għandhom jivvalutaw, mill-inqas, jekk il-kundizzjonijiet li ġejjin humiex issodisfati:

(a) il-korp tat-tmexxija tal-AIFM għandu għarfien, ħiliet u esperjenza kollettivi adegwati biex ikun kapaċi jifhem l-attivitajiet tal-AIFM, partikolarment ir-riskji prinċipali involuti f’dawk l-attivitajiet u l-assi li l-AIF ikun investa fihom;

(b) il-membri tal-korp tat-tmexxija jimpenjaw biżżejjed ħin biex iwettqu sew il-funzjonijiet tagħhom fl-AIFM;

(c) kull membru tal-korp tat-tmexxija jaġixxi b’onestà, integrità u b’indipendenza tal-ħsieb;

(d) l-AIFM jiddedika riżorsi adegwati għall-induzzjoni u t-taħriġ tal-membri tal-korp tat-tmexxija.

Artikolu 22

Riżorsi

1. L-AIFMs għandhom jimpjegaw biżżejjed persunal bil-ħiliet, l-għarfien u l-kompetenzi meħtieġa biex iwettqu r-responsabbiltajiet allokati lilhom.

2. Għall-finijiet tal-paragrafu 1 l-AIFMs għandhom iqisu n-natura, id-daqs u l-kumplessità tan-negozju tagħhom u n-natura u l-firxa tas-servizzi u l-attivitajiet li jitwettqu f’dak in-negozju.

▼M2

3. Għall-finijiet tal-paragrafu 1, l-AIFMs għandhom iżommu r-riżorsi u l-għarfien espert meħtieġa għall-integrazzjoni effettiva tar-riskji għas-sostenibbiltà.

▼B

Artikolu 23

Trattament ġust tal-investituri fl-AIF

1. L-AIFM għandu jiżgura li l-proċeduri tiegħu tat-teħid tad-deċiżjonijiet u l-istruttura organizzazzjonali tiegħu, imsemmija fl-Artikolu 57, jiżguraw trattament ġust tal-investituri.

2. Kwalunkwe trattament preferenzjali mogħti minn AIFM li xi investitur jew investituri ma għandux jirriżulta fi żvantaġġ materjali kumplessiv għal investituri oħra.

Artikolu 24

Taħjir

1. L-AIFMs ma għandhomx jitqiesu li qed jaġixxu b’mod onest, ġust u skont l-aħjar interessi tal-AIFs li jimmaniġġjaw jew tal-investituri f’dawn l-AIFs jekk, b’rabta mal-attivitajiet imwettqa biex isiru l-funzjonijiet imsemmija fl-Anness I tad-Direttiva 2011/61/UE, iħallsu jew jitħallsu kwalunkwe tariffa jew kummissjoni, jew jipprovdu jew jiġu pprovduti bi kwalunkwe benefiċċju mhux monetarju, minbarra dawn li ġejjin: (a) tariffa, kummissjoni jew benefiċċju mhux monetarju mħallas jew mogħti lil jew mill-AIF jew xi persuna f’isem il-AIF; (b) tariffa, kummissjoni jew benefiċċju mhux monetarju mħallas jew mogħti lil jew minn parti terza jew xi persuna li taġixxi f’isem parti terza, fejn l-AIFM ikun jista’ juri li l-kundizzjonijiet li ġejjin huma ssodisfati: (i) l-eżistenza, in-natura u l-ammont tat-tariffa, il-kummissjoni jew benefiċċju, jew, fejn l-ammont ma jkunx jista’ jiġi aċċertat, il-metodu tal-kalkolu ta’ dak l-ammont, għandu jiġi ddivulgat b’mod ċar lill-investituri fl-AIF b’mod komprensiv, preċiż u li jinftiehem, qabel ma jingħata s-servizz rilevanti; (ii) il-ħlas ta’ tariffa jew kummissjoni, jew l-għoti tal-benefiċċju mhux monetarju għandu jkun mfassal biex itejjeb il-kwalità tas-servizz rilevanti u ma jdgħajjifx il-konformità mad-dmir tal-AIFM li jaġixxi fl-aħjar interessi tal-AIF li jimmaniġġja jew tal-investituri fl-AIF. (c) tariffi adegwati li jippermettu jew li huma meħtieġa biex jingħata s-servizz rilevanti, fosthom il-kostijiet tal-kustodja, is-saldu u t-tariffi tal-kambju, l-imposti regolatorji jew it-tariffi legali, u li, minnhom infushom, ma jistgħux jagħtu lok għal konflitti mad-dmirijiet tal-AIFM li jaġixxi b’mod onest, ġust u fl-aħjar interess tal-AIF li jimmaniġġja jew tal-investituri fl-AIF.

2. Id-divulgazzjoni tat-termini essenzjali tal-arranġamenti li jirrelataw mat-tariffa, il-kummissjoni jew il-benefiċċju mhux monetarju f’forma sommarja għandhom jitqiesu sodisfaċenti għall-finijiet tal-punt (i) tal-paragrafu 1(b), sakemm l-AIFM jimpenja ruħu li jiddivulga aktar dettalji fuq it-talba tal-investitur fl-AIF li jimmaniġġja u sakemm jissodisfa dan l-impenn.

Artikolu 25

Użu effettiv tar-riżorsi u l-proċeduri - maniġġ tal-ordnijiet

1. L-AIFMs għandhom jistabbilixxu, jimplimentaw u japplikaw proċeduri u arranġamenti li jipprovdu għall-eżekuzzjoni fil-pront, ġusta u bil-ħeffa tal-ordnijiet f’isem l-AIF.

2. Il-proċeduri u l-arranġamenti msemmija fil-paragrafu 1 għandhom jissodisfa r-rekwiżiti li ġejjin: (a) għandhom jiżguraw li l-ordnijiet eżegwiti f’isem AIFs jiġu rreġistrati u allokati fil-pront u b’mod preċiż; (b) għandhom jeżegwixxu ordnijiet komparabbli oħra tal-AIF b’mod sekwenzjali u fil-pront sakemm il-karatteristiċi tal-ordni jew il-kundizzjonijiet prevalenti tas-suq ma jagħmlux dan imprattikabbli, jew l-interessi tal-AIF jew tal-investituri fl-AIF ma jkunux jeħtieġu mod ieħor.

3. L-istrumenti finanzjarji, is-somom ta’ flus jew assi oħra li jidħlu bħala saldu tal-ordnijiet eżegwiti għandhom jgħaddu fil-pront u korrettament fil-kont tal-AIF konċernat jew irreġistrati fih.

4. L-AIFMs ma għandhomx jabbużaw mill-informazzjoni relatata ma’ ordnijiet pendenti tal-AIF, u għandhom jieħdu l-passi raġonevoli kollha biex jipprevjenu l-abbuż ta’ din l-informazzjoni minn kwalunkwe persuna rilevanti tagħhom.

Artikolu 26

Obbligi ta’ rappurtar dwar l-eżekuzzjoni tal-ordnijiet ta’ sottoskrizzjoni u tifdija

1. Fejn AIFMs ikunu wettqu sottoskrizzjoni jew, fejn rilevanti, ordni ta’ tifdija minn investitur, għandhom minnufih jipprovdu l-investitur, permezz ta’ mezz durabbli, bl-informazzjoni essenzjali dwar l-eżekuzzjoni ta’ dik l-ordni jew l-aċċettazzjoni tas-sottoskrizzjoni tal-offerta, skont il-każ.

2. Il-paragrafu 1 ma għandux japplika fejn persuna terza tkun meħtieġa tipprovdi lill-investitur bil-konferma dwar l-eżekuzzjoni tal-ordni u fejn il-konferma jkun fiha informazzjoni essenzjali.

AIFMs għandhom jiżguraw li l-persuna terza tikkonforma mal-obbligi tagħha.

3. L-informazzjoni essenzjali msemmija fil-paragrafi 1 u 2 għandha tinkludi l-informazzjoni li ġejja: (a) l-identifikazzjoni tal-AIFM; (b) l-identifikazzjoni tal-investitur; (c) id-data u l-ħin tal-wasla tal-ordni; (d) id-data tal-eżekuzzjoni; (e) l-identifikazzjoni tal-AIF; (f) il-valur gross tal-ordni inklużi l-imposti għas-sottoskrizzjoni jew l-ammont nett wara l-imposti għat-tifdijiet.

4. L-AIFMs għandhom ifornu l-investitur, fuq talba, bl-informazzjoni dwar l-istatus tal-ordni jew l-aċċettazzjoni tal-offerta ta’ sottoskrizzjoni, jew it-tnejn skont il-każ.

Artikolu 27

Eżekuzzjoni tad-deċiżjonijiet li jsir negozju f’isem l-AIF immaniġġjat

1. L-AIFMs għandhom jaġixxu fl-aħjar interess tal-AIFs jew tal-investuri fl-AIFs li jimmaniġġjaw meta jesegwixxu deċiżjonijiet biex jinnegozjaw f’isem l-AIF immaniġġjat fil-kuntest tal-immaniġġjar tal-portafoll tagħhom.

2. Kull meta AIFMs jixtru jew ibigħu strumenti finanzjarji jew assi oħra li għalihom l-aħjar eżekuzzjoni tkun rilevanti, u għall-finijiet tal-paragrafu 1, huma għandhom jieħdu l-passi raġonevoli kollha sabiex jiksbu l-aħjar riżultat possibbli għall-AIFs li jimmaniġġjaw jew għall-investituri f’dawn l-AIFs, wara li jqisu l-prezz, l-ispejjeż, il-ħeffa, il-probabbiltà tal-eżekuzzjoni u s-saldu, id-daqs, in-natura u kwalunkwe konsiderazzjoni oħra rilevanti għall-eżekuzzjoni tal-ordni. L-importanza relattiva ta’ dawn il-fatturi għandha tkun iddeterminata b’referenza għall-kriterji li ġejjin: (a) il-finijiet, il-politika tal-investiment u r-riskji speċifiċi għall-AIF, kif indikat fir-regoli tal-AIF jew fl-artikoli tal-assoċjazzjoni, il-prospektus jew id-dokumenti tal-offerta tal-AIF; (b) il-karatteristiċi tal-ordni; (c) il-karatteristiċi tal-istrumenti finanzjarji jew assi oħra li huma s-suġġett ta’ dik l-ordni; (d) il-karatteristiċi taċ-ċentri tal-eżekuzzjoni fejn dik l-ordni tista’ tintbagħat.

3. L-AIFMs għandhom jistabbilixxu u jimplimentaw arranġamenti effettivi biex jikkonfermaw mal-obbligi msemmija fil-paragrafi 1 u 2. B’mod partikolari, l-AIFM għandu jistabbilixxi u jimplimenta politika ta’ eżekuzzjoni biex jippermetti lill-AIFs u lill-investituri tagħhom jiksbu l-aħjar riżultat possibbli għall-ordnijiet tal-AIF skont il-paragrafu 2.

4. L-AIFMs għandhom jimmonitorjaw fuq bażi regolari l-effikaċja tal-arranġamenti tagħhom u l-politika għall-eżekuzzjoni tal-ordnijiet bil-għan li jiġu identifikati u, fejn xieraq, jiġi kkoreġut kwalunkwe nuqqas.

5. L-AIFMs għandhom jirrevedu l-politika tal-eżekuzzjoni tagħhom fuq bażi annwali. Din ir-reviżjoni għandha ssir ukoll kull darba li sseħħ xi bidla materjali li taffettwa l-kapaċità tal-AIFM li jkompli jikseb l-aħjar riżultat possibbli għall-AIFs immaniġġjati.

6. L-AIFMs għandhom ikunu kapaċi juru li eżegwew l-ordnijiet f’isem l-AIF skont il-politika ta’ eżekuzzjoni tagħhom.

7. Kull meta ma jkunx hemm għażla ta’ ċentri ta’ eżekuzzjoni differenti, il-paragrafi 2 sa 5 ma għandhomx japplikaw. Madankollu, l-AIFMs għandhom ikunu kapaċi juru li ma hemmx għażla bejn ċentri ta’ eżekuzzjoni differenti.

Artikolu 28

Tqegħid ta’ ordnijiet għal negozjar f’isem AIFs ma’ entitajiet oħra għall-eżekuzzjoni

1. Kull meta AIFM jixtri jew ibigħ strumenti finanzjarji jew assi oħra li għalihom l-aħjar eżekuzzjoni tkun rilevanti, għandu jaġixxi fl-aħjar interess tal-AIFs li jimmaniġġja jew tal-investuri fl-AIFs meta jpoġġi ordnijiet ta’ negozjar f’isem l-AIFs immaniġġjati ma’ entitajiet oħrajn għal eżekuzzjoni, fil-kuntest tal-immaniġġjar tal-portafoll tagħhom.

2. L-AIFMs għandhom jieħdu l-passi raġonevoli kollha biex jiksbu l-aħjar riżultat possibbli għall-AIF jew l-investituri fl-AIF, filwaqt li jqisu l-prezz, l-ispejjeż, il-ħeffa, il-probabbiltà tal-eżekuzzjoni u s-saldu, id-daqs, in-natura jew kwalunkwe kunsiderazzjoni oħra rilevanti għall-eżekuzzjoni tal-ordni. L-importanza relattiva ta’ dawn il-fatturi għandha tkun iddeterminata b’referenza għall-kriterji stabbiliti fl-Artikolu 27(2).

L-AIFMs għandhom jistabbilixxu, jimplimentaw u japplikaw politika li tippermettilhom jikkonformaw mal-obbligu msemmi fl-ewwel subparagrafu. Il-politika għandha tiddentifika, għal kull klassi ta’ strument, l-entitajiet li magħhom jistgħu jsiru l-ordnijiet. L-AIFM għandu jidħol biss f’arranġamenti għall-eżekuzzjoni fejn dawn l-arranġamenti jkunu konsistenti mal-obbligi stabbiliti f’dan l-Artikolu. L-AIFM għandhom jipprovdu lill-investituri fl-AIFs li jimmaniġġjaw informazzjoni xierqa dwar il-politika stabbilita skont dan il-paragrafu u dwar kwalunkwe tibdil materjali f’din il-politika.

3. L-AIFMs għandhom jimmonitorjaw fuq bażi regolari l-effikaċja tal-politika stabbilita skont il-paragrafu 2 u, b’mod partikolari, il-kwalità tal-eżekuzzjoni mill-entitajiet identifikati f’dik il-politika u, fejn ikun xieraq, jikkoreġu kwalunkwe nuqqas.

Barra minn hekk, l-AIFMs għandhom jirrevedu l-politika fuq bażi annwali. Din ir-reviżjoni għandha ssir ukoll kull darba li sseħħ xi bidla materjali li taffettwa l-kapaċità tal-AIFM li jkompli jikseb l-aħjar riżultat possibbli għall-AIFs immaniġġjati.

4. L-AIFMs għandhom ikunu kapaċi juru li taw ordnijiet f’isem l-AIF skont il-politika stabbilita skont il-paragrafu 2.

5. Kull meta ma jkunx hemm għażla ta’ ċentri ta’ eżekuzzjoni differenti, il-paragrafi 2 sa 5 ma għandhomx japplikaw. Madankollu, l-AIFMs għandhom ikunu kapaċi juru li ma hemmx għażla bejn ċentri ta’ eżekuzzjoni differenti.

Artikolu 29

Aggregazzjoni u allokazzjoni ta’ ordnijiet ta’ negozju

1. AIFMs jistgħu jwettqu ordni ta’ AIF f’aggregat ma’ ordni ta’ AIF ieħor, UCITS jew klijent ma’ ordni magħmula meta jinvestu l-fondi tagħhom stess, fil-każ biss fejn: (a) jista’ jkun raġonevolment mistenni li l-aggregazzjoni tal-ordnijiet mhux se tirriżulta kumplessivament fi żvantaġġ għal kwalunkwe AIF, UCITS jew klijent li l-ordni tiegħu se tiġi aggregata; (b) tkun stabbilita u implimentata politika tal-allokazzjoni tal-ordnijiet, li tipprovdi f’termini preċiżi biżżejjed għall-allokazzjoni ġusta tal-ordnijiet aggregati, inklużi kif il-volum u l-prezz tal-ordnijiet jiddeterminaw l-allokazzjonijiet u t-trattament ta’ eżekuzzjonijiet parzjali.

2. Meta AIFM jaggrega ordni ta’ AIF ma’ ordni jew ordnijiet ta’ AIFs, UCITS jew klijenti oħrajn u l-ordni aggregata tiġi eżegwita parzjalment, jalloka n-negozju relatat skont il-politika tiegħu tal-allokazzjoni tal-ordnijiet.

3. Fejn AIFM jaggrega tranżazzjonijiet għalih innifsu flimkien ma’ ordni jew ordnijiet ta’ AIFs, UCITS jew klijenti, ma għandux jalloka n-negozji relatati b’mod li jkun detrimentali għall-AIF, l-UCITS jew xi klijent.

4. Fejn AIFM jaggrega ordni ta’ AIF, UCITS jew klijent ieħor ma’ tranżazzjoni għalih innifsu u l-ordni aggregata tiġi eżegwita parzjalment, għandu jalloka n-negozji lill-AIF, l-UCITS jew lill-klijenti bi prijorità fuq dawk għalih innifsu.

Madanakollu, jekk l-AIFM ikun jista’ juri lill-AIF jew lill-klijent abbażi ta’ raġunijiet fondati li ma kienx ikun jista’ jwettaq l-ordni fuq termini daqstant vantaġġjużi, jew ma kienx ikun jista’ jwettaqha, ikun jista’ jalloka t-tranżazzjoni lilu nnifsu proporzjonalment, skont il-politika msemmija fil-punt (b) tal-paragrafu 1.







TAQSIMA 2

Konflitti ta’ interess

[Artikolu 14 tad-Direttiva 2011/61/UE]

Artikolu 30

Tipi ta’ konflitti ta’ interess

Għall-finijiet tal-identifikazzjoni tat-tipi ta’ konflitti ta’ interess li jinqalgħu waqt l-immaniġġjar ta’ AIF, l-AIFMs għandhom iqisu, b’mod partikolari, jekk l-AIFM, persuna rilevanti jew persuna direttament jew indirettament konnessa permezz ta’ kontroll mal-AIFM:

(a) x’aktarx jagħmilx gwadann finanzjarju, jew jevita telf finanzjarju, għas-spejjez tal-AIF jew l-investituri tiegħu;

(b) għandux interess fl-eżitu ta’ servizz jew attività pprovduta lill-AIF jew lill-investituri tiegħu jew xi klijent jew fl-eżitu ta’ tranżazzjoni mwettqa f’isem l-AIF jew xi klijent, li huwa differenti mill-interess tal-AIF f’dak l-eżitu;

(c) għandux xi inċentiv finanzjarjament jew inċentiv ieħor biex jiffavorixxi: — l-interess ta’ UCITS, klijent jew grupp ta’ klijenti jew AIF ieħor fuq l-interess tal-AIF; — l-interess ta’ investitur wieħed fuq l-interess ta’ investitur ieħor jew grupp ta’ investituri fl-istess AIF;

(d) iwettaqx l-istess attivitajiet għall-AIF u għal AIF, UCITS jew klijent ieħor; jew

(e) jirċivix jew hux se jirċievi mingħand persuna oħra li mhijiex l-AIF jew l-investituri tiegħu taħjir fir-rigward tal-attivitajiet tal-immaniġġjar tal-portafoll kollettiv ipprovdut lill-AIF, fl-għamla ta’ flus, oġġetti jew servizzi, għajr il-kummissjoni jew it-tariffa standard għal dak is-servizz.

▼M2

L-AIFMs għandhom jiżguraw li fl-identifikazzjoni tat-tipi ta’ kunflitti ta’ interess, li l-eżistenza tagħhom tista’ tagħmel ħsara lill-interessi ta’ AIF, dawn għandhom jinkludu dawk it-tipi ta’ kunflitti ta’ interess li jistgħu jinħolqu bħala riżultat tal-integrazzjoni tar-riskji għas-sostenibbiltà fil-proċessi, is-sistemi u l-kontrolli interni tagħhom.

▼B

Artikolu 31

Politika tal-konflitt ta’ interess

1. L-AIFM għandu jistabbilixxi, jimplimenta u japplika politika tal-kunflitti tal-interess effettiva. Dik il-politika għandha tkun stipulati bil-miktub u għandha tkun xierqa għad-daqs u l-organizzazzjoni tal-AIFM u n-natura, id-daqs u l-kumplessità tan-negozju tiegħu.

Fejn l-AIFM ikun membru ta’ grupp, il-politika għandha tqis ukoll kwalunkwe ċirkostanza, li dwarha l-AIFM ikun jew għandu jkun konxju u li tista’ tagħti lok għal konflitt ta’ interess li jirriżulta mill-istruttura u l-attivitajiet tan-negozju ta’ membri oħra fil-grupp.

2. Il-politika tal-konflitt ta’ interess stabbilita skont il-paragrafu 1 għandha tinkludi dan li ġej: (a) b’referenza għall-attivitajiet imwettqa minn jew f’isem l-AIFM, inkluż attivitajiet imwettqa minn delegat, sottodelegat, jew valwatur estern jew kontroparti, identifikazzjoni taċ-ċirkustanzi li jikkostitwixxu jew jistgħu jwasslu għal kunflitt ta’ interess li jkun fih riskju materjali ta’ ħsara għall-interessi tal-AIF jew l-investituri tiegħu; (b) il-proċeduri li għandhom ikunu segwiti u l-miżuri li għandhom jiġu adottati sabiex dawn il-konflitti jkunu mmaniġġjati u mmonitorjati.

Artikolu 32

Konflitti ta’ interess marbuta mat-tifdija ta’ investimenti

L-AIFM li jimmaniġġja AIF miftuħ għandu jidentifika, jimmaniġġja u jimmonitorja l-kunflitti ta’ interess li jinqalgħu bejn investituri li jixtiequ jifdu l-investimenti tagħhom u l-investituri li jixtiequ jżommu l-investimenti tagħhom fl-AIF, u kwalunkwe konflitt bejn l-inċentiv tal-AIFM biex jinvesti f’assi illikwidi u l-politika tat-tifdija tal-AIF f’konformità mal-obbligi tiegħu skont l-Artikolu 14(1) tad-Direttiva 2011/61/UE.

Artikolu 33

Proċeduri u miżuri għall-prevenzjoni jew l-immaniġġjar tal-kunflitti ta’ interess

1. Il-proċeduri u l-miżuri stabbiliti għall-prevenzjoni jew għall-immaniġjar tal-konflitti ta’ interess għandhom ikunu mfassla biex jiżguraw li l-persuni relevanti involuti fl-attivitajiet ta’ negozju differenti li jinvolvu riskju ta’ kunflitt ta’ interess, iwettqu dawn l-attivitajiet bi grad ta’ indipendenza li huwa xieraq għad-daqs u l-attivitajiet tal-AIFM u tal-grupp li jagħmel parti minnu, u għall-materjalità tar-riskju ta’ ħsara għall-interessi tal-AIF jew l-investituri tiegħu.

2. Fejn meħtieġ u xieraq li l-AIFM jiżgura l-grad rekwiżit ta’ indipendenza, il-proċeduri li għandhom jiġu segwiti u l-miżuri li għandhom jiġu adottati skont il-punt (b) tal-Artikolu 31(2) għandhom jinkludu dan li ġej: (a) proċeduri effettivi biex jipprevjenu jew jikkontrollaw l-iskambju ta’ informazzjoni bejn persuni rilevanti involuti f’attivitajiet ta’ mmaniġġjar ta’ portofoll kollettiv jew attivitajiet oħra skont l-Artikolu 6(2) u (4) tad-Direttiva 2011/61/UE li jinvolvu riskju ta’ konflitt ta’ interess fejn l-iskambju ta’ informazzjoni jista’ jippreġudika l-interessi ta’ AIF wieħed jew aktar jew tal-investituri tagħhom; (b) is-superviżjoni separata ta’ persuni rilevanti li l-funzjonijiet prinċipali tagħhom jinvolvu t-twettiq ta’ attivitajiet tal-immaniġġjar ta’ portafoll kollettiv f’isem, jew li jagħtu servizz lil, klijenti jew investituri li l-interessi tagħhom jistgħu jkun konfliġenti, jew li altrimenti jkunu jirrappreżentaw interessi differenti li jistgħu jkunu konfliġenti, inklużi dawk tal-AIFM; (c) it-tneħħija ta’ kull rabta diretta bejn ir-rimunerazzjoni ta’ persuni rilevanti involuti prinċipalment f’attività u r-rimunerazzjoni ta’, jew id-dħul iġġenerat minn, persuni rilevanti differenti involuti prinċipalment f’attività oħra, fejn jista’ jinħoloq konflitt ta’ interess marbut ma’ dawk l-attivitajiet; (d) miżuri biex kwalunkwe persuna tiġi impedita jew limitata milli teżerċita influwenza mhux xierqa fuq il-mod ta’ kif persuna rilevanti twettaq l-attivitajiet tal-immaniġġjar ta’ portafoll kollettiv; (e) miżuri biex jipprevjenu jew jikkontrollaw l-involviment simultanju jew sekwenzjali ta’ persuna rilevanti f’attivitajiet ta’ mmaniġġjar ta’ portfoll kollettiv separat jew attivitajiet oħra skont l-Artikolu 6(2) u (4) tad-Direttiva 2011/61/UE fejn tali involviment jista’ jfixkel l-immaniġġjar xieraq tal-konflitti ta’ interess.

Meta l-adozzjoni jew l-applikazzjoni ta’ waħda jew aktar minn dawk il-miżuri u proċeduri ma tiżgurax il-grad mitlub ta’ indipendenza, l-AIFM għandu jadotta dawk il-miżuri jew il-proċeduri alternattivi jew addizzjonali kif ikun meħtieġ u xieraq għal dawk il-finijiet.

Artikolu 34

Immaniġġjar tal-konflitti ta’ interess

Fejn l-arranġamenti organizzazzjonali jew amministrattivi li jsiru mill-AIFM ma jkunux biżżejjed biex jiżguraw, b’kunfidenza raġonevoli, li r-riskju ta’ danni għall-interessi tal-AIF jew tal-investituri fl-AIF jiġi impedit, il-maniġment superjuri jew korp intern kompetenti ieħor tal-AIFM għandu jiġi mgħarrfa minnufih sabiex jieħu kwalunkwe deċiżjoni jew azzjoni meħtieġa biex jiżgura li l-AIFM jaġixxi fl-aħjar interessi tal-AIF jew l-investituri f’dak l-AIF.

Artikolu 35

Monitoraġġ tal-konflitti ta’ interess

1. L-AIFM għandu jżomm u jaġġorna regolarment rekord tat-tip ta’ attivitajiet imwettqa minn jew f’isem l-AIFM fejn ikun inħoloq konflitt ta’ interess li jimplika riskju materjali ta’ ħsara għall-interessi ta’ xi AIF jew aktar jew tal-investituri tiegħu jew fil-każ ta’ attivitajiet fis-seħħ, fejn jista’ jinħoloq.

2. Il-manġiment superjuri għandu jirċievi fuq bażi frekwenti u mill-inqas darba fis-sena, rapporti bil-miktub dwar l-attivitajiet imsemmija fil-paragrafu 1.

Artikolu 36

Divulgazzjoni tal-konflitti ta’ interess

1. L-informazzjoni li għandha tiġi ddivulgata lill-investituri skont l-Artikolu 14(1) u (2) tad-Direttiva 2011/61/UE għandha tiġi pprovduta lill-investituri f’mezz durabbli jew permezz ta’ websajt.

2. Fejn l-informazzjoni msemmija fil-paragrafu 1 tingħata permezz ta’ websajt u ma tkunx indirizzata personalment lill-investitur, għandhom jiġu ssodisfati l-kondizzjonijiet li ġejjin: (a) l-investitur ikun ġie nnotifikat bl-indirizz tal-websajt, u l-post fil-websajt minn fejn tista’ tiġi aċċessata l-informazzjoni, u jkun ikkonsenta li jingħata l-informazzjoni b’dan il-mezzi; (b) l-informazzjoni trid tkun aġġornata; (c) l-informazzjoni trid tkun aċċessibbli kontinwament permezz ta’ dik il-websajt għal dak il-perjodu ta’ żmien li fih l-investitur jista’ raġonevolment ikun jeħtieġlu jaqraha.

Artikolu 37

Strateġiji għall-eżerċitar tad-drittijiet tal-vot

1. AIFM għandu jiżviluppa strateġiji adegwati u effettivi biex jiddetermina meta u kif kwalunkwe dritt ta’ vot miżmum fil-portafolji ta’ AIF li jimmaniġġja għandhom jiġu eżerċitati, għall-benefiċċju esklużiv tal-AIF konċernat u l-investituri tiegħu.

2. Fl-istrateġija msemmija fil-paragrafu 1 għandha tiddetermina l-miżuri u l-proċeduri għal: (a) l-monitoraġġ tal-azzjonijiet korporattivi rilevanti; (b) l-iżgurar li l-eżerċitar tad-drittijiet tal-vot ikun skont l-għanijiet tal-investiment u l-politika tal-AIF rilevanti; (c) il-prevenzjoni jew l-immaniġġjar ta’ kwalunkwe konflitt ta’ interess li jirriżulta mill-eżerċitar tad-drittijiet tal-vot.

3. Deskrizzjoni fil-qosor tal-istrateġiji u d-dettalji tal-azzjonijiet meħuda abbażi ta’ dawn l-istrateġiji għandha tkun disponibbli għall-investituri fuq talba tagħhom.







TAQSIMA 3

Immaniġġjar tar-riskji

[Artikolu 15 tad-Direttiva 2011/61/UE]

Artikolu 38

Sistemi tal-immaniġġjar tar-riskji

Għall-finijiet ta’ din it-Taqsima, is-sistemi tal-immaniġġjar tar-riskji għandhom jinftiehmu bħala s-sistemi magħmula mill-elementi rilevanti tal-istruttura organizzazzjonali tal-AIFM, bi rwol ċentrali għall-funzjoni, il-politiki u l-proċeduri permanenti tal-immaniġġjar tar-riskji, relatati mal-immaniġġjar tar-riskji rilevanti għal kull strateġija ta’ investiment tal-AIF, u l-arranġamenti, il-proċessi u t-tekniki relatati mal-kejl u l-immaniġġjar tar-riskji użati mill-AIFM fir-rigward ta’ kull AIF li jimmaniġġja.

Artikolu 39

Funzjoni permanenti tal-immaniġġjar tar-riskji

1. AIFM għandu jistabbilixxi u żżomm funzjoni permanenti tal-immaniġġjar tar-riskji li: (a) timplimenta politiki u proċeduri effettivi tal-immaniġġar tar-riskji sabiex tidentifika, tkejjel u timmonitorja fuq bażi kontinwa r-riskji kollha rilevanti għal kull strateġija ta’ investiment tal-AIF li kull AIF huwa jew jista’ jkun espost għalihom. (b) tiżgura li l-profil tar-riskju tal-AIF iddivulgat lill-investituri skont il-punt (c) tal-Artikolu 23(4) tad-Direttiva 2011/61/UE huwa konsistenti mal-limiti tar-riskji li jkunu ġew stabbilit skont l-Artikolu 44 ta’ dan ir-Regolament; (c) timmonitorja l-konformità mal-limiti tar-riskji stipulati skont l-Artikolu 44 u tinnotifika lill-korp tat-tmexxija tal-AIFM u, fejn jeżisti, lill-funzjoni superviżorja tal-AIFM fil-pront meta tqis li l-profil ta’ riskji tal-AIF huwa inkonsistenti ma’ dawn il-limiti jew tara riskju materjali li l-profil tar-riskji mhux ser jibqa’ konsistenti ma’ dawn il-limiti; (d) tipprovdi l-aġġornamenti regolari li ġejjin lill-korp tat-tmexxija tal-AIFM u fejn teżisti lill-funzjoni superviżorja tal-AIFM bi frekwenza skont in-natura, id-daqs u l-komplessità tal-attivitajiet tal-AIF jew l-AIFM: (i) il-konsistenza bejn u l-konformità mal-limiti tar-riskji stabbiliti skont l-Artikolu 44 u l-profil tar-riskju tal-AIF kif iddivulgat lill-investituri skont l-Artikolu 23(4)(c) tad-Direttiva 2011/61/UE; (ii) l-adegwatezza u l-effikaċja tal-proċess tal-immaniġġjar tar-riskji, fejn ikun indikat b’mod partikolari jekk ittiħdux il-miżuri ta’ rimedju xierqa fil-każ ta’ kwalunkwe nuqqas reali jew antiċipat jew jekk hux se jittieħdu; (e) tipprovdi aġġornamenti regolari lill-maniġment superjuri li jispjegaw il-livell attwali tar-riskju mġarrab minn kull AIF immaniġġjat u kwalunkwe ksur reali jew prevedibbli ta’ kwalunkwe limitu tar-riskji skont l-Artikolu 44, biex b’hekk ikun żgurat li tkun tista’ tittieħed azzjoni fil-pront u xierqa;

2. Il-funzjoni tal-immaniġġjar tar-riskji għandu jkollha l-awtorità meħtieġa u l-aċċess għall-informazzjoni rilevanti kollha meħtieġa biex jitwettqu l-kompiti stipulati fil-paragrafu 1.

Artikolu 40

Politika tal-immaniġġjar tar-riskji

1. AIFM għandu jistabbilixxi, jimplimenta u jżomm politika adegwata u ddokumentata tal-immaniġġjar tar-riskji li tidentifika r-riskji rilevanti kollha li AIFs li jimmaniġġja jkunu esposti jew li jistgħu jkunu esposti għalihom.

▼M2

2. Il-politika tal-ġestjoni tar-riskji għandha tinkludi dawk il-proċeduri meħtieġa biex l-AIFM ikun jista’ jivvaluta l-iskopertura ta’ kull AIF li jimmaniġġja għar-riskji tas-suq, il-likwidità, is-sostenibbiltà u l-kontraparti, u l-iskopertura tal-AIF għar-riskji rilevanti l-oħra kollha, inklużi riskji operazzjonali, li jistgħu jkunu materjali għal kull AIF li jimmaniġġja.

▼B

3. L-AIFM għandu jindirizza talanqas l-elementi li ġejjin fil-politika tal-immaniġġjar tar-riskji: (a) it-teknoloġiji, l-għodod u l-arranġamenti li jippermettulu jikkonforma mal-Artikolu 45; (b) it-teknoloġiji, l-għodod u l-arranġamenti li jippermettu li r-riskju tal-likwidità tal-AIF jiġi vvalutat u mmonitorjat taħt kundizzjonijiet tal-likwidità normali kif ukoll eċċezzjonali inkluż permezz tal-użu ta’ testijiet tal-istress imwettqa regolarment skont l-Artikolu 48; (c) l-allokazzjoni tar-responsabbiltajiet fl-AIFM marbuta mal-immaniġġjar tar-riskji; (d) il-limiti stabbiliti skont l-Artikolu 44 ta’ dan ir-Regolament u ġustifikazzjoni ta’ kif dawn huma allinjati mal-profil tar-riskju tal-AIF iddivulgat lill-investituri skont l-Artikolu 23(4)(c) tad-Direttiva 2011/61/UE; (e) it-termini, il-kontenut, il-frekwenza u d-destinatarji tar-rappurtar mill-funzjoni permanenti tal-immaniġġjar tar-riskji msemmija fl-Artikolu 39.

4. Il-politika tal-immaniġġjar tar-riskji għandha tinkludi deskrizzjoni tas-salvagwardji msemmija fl-Artikolu 43, partikolarment: (a) in-natura tal-kunflitti ta’ interess potenzjali; (b) il-miżuri ta’ rimedju fis-seħħ; (c) ir-raġunijiet għaliex dawn il-miżuri għandhom ikunu raġonevolment mistennija li jirriżultaw fi prestazzjoni indipendenti tal-funzjoni tal-immaniġġjar tar-riskji; (d) kif l-AIFM jistenna li jiżgura li s-salvagwardji jkunu konsistentement effettivi.

5. Il-politika tal-immaniġġjar tar-riskji msemmija fil-paragrafu 1 għandha tkun xierqa għan-natura, id-daqs u l-kumplessità tan-negozju tal-AIFM u l-AIF li jimmaniġġja.

Artikolu 41

Valutazzjoni, monitoraġġ u reviżjoni tas-sistema tal-immaniġġjar tar-riskji

1. L-AIFMs għandhom jivvalutaw, jimmonitorjaw u perjodikament, tal-anqas darba fis-sena, jirrevedu: (a) l-adegwatezza u l-effikaċja tal-politika tal-immaniġġjar tar-riskji u tal-arranġamenti, il-proċessi u t-tekniki msemmija fl-Artikoli 45; (b) il-livell ta’ konformità mill-AIFM mal-politika tal-immaniġġjar tar-riskji u mal-arranġamenti, il-proċessi u t-tekniki msemmija fl-Artikoli 45; (c) l-adegwatezza u l-effikaċja tal-miżuri meħuda biex jiġu indirizzati kwalunkwe nuqqasijiet fil-prestazzjoni tal-proċess tal-immaniġġjar tar-riskji. (d) il-prestazzjoni tal-funzjoni tal-immaniġġjar tar-riskji; (e) l-adegwatezza u l-effettività tal-miżuri mmirati biex tiġi żgurata s-separazzjoni funzjonali u ġerarkika mill-funzjoni tal-immaniġġjar tar-riskji skont l-Artikolu 42.

Il-frekwenza tar-reviżjoni perjodika msemmija fl-ewwel subparagrafu għandha tiġi deċiża mill-maniġment superjuri skont il-prinċipju tal-proporzjonalità fid-dawl tan-natura, id-daqs u l-kumplessità tan-negozju tal-AIFM u l-AIF li jimmaniġġja.

2. Barra mir-reviżjoni perjodika msemmija fil-paragrafu 1, s-sistemi tal-immaniġġjar tar-riskji għandhom jiġu riveduti fejn: (a) isiru bidliet materjali fil-politiki u l-proċeduri tal-immaniġġjar tar-riskji u l-arranġamenti, il-proċessi u t-tekniki msemmija fl-Artikolu 45; (b) avvenimenti interni jew esterni jindikaw li hija meħtieġa reviżjoni addizzjonali; (c) isiru bidliet materjali fl-istrateġiji tal-investiment u fl-għanijiet ta’ AIF immaniġġjat mill-AIFM.

3. L-AIFM għandu jaġġorna s-sistemi tal-immaniġġjar tar-riskji abbażi tal-eżitu tar-reviżjoni msemmija fil-paragrafi 1 u 2.

4. L-AIFM għandu jinnotifika l-awtorità kompetenti tal-Istat Membru tad-domiċilju tiegħu dwar kwalunkwe bidla materjali fil-politika tal-immaniġġjar tar-riskji u tal-arranġamenti, il-proċessi u t-tekniki msemmija fl-Artikolu 45.

Artikolu 42

Separazzjoni funzjonali u ġerarkika tal-funzjoni tal-immaniġġjar tar-riskji

1. Il-funzjoni tal-immaniġġjar tar-riskji għandha titqies bħala funzjonalment u ġerarkikament separata minn l-unitajiet operattivi, inkluż il-funzjoni tal-immaniġġjar tal-portafolji, biss meta l-kundizzjonijiet kollha li ġejjin ikunu ssodisfati: (a) il-persuni involuti fit-twettiq tal-funzjoni tal-immaniġġjar tar-riskji ma jkunux superviżjonati minn dawk responsabbli għall-prestazzjoni tal-unitajiet operattivi, inkluż il-funzjoni tal-immaniġġjar tal-potofolji tal-AIFM; (b) il-persuni involuti fit-twettiq tal-funzjoni tal-immaniġġjar tar-riskji ma jkunux involuti fit-twettiq tal-attivitajiet fl-unitajiet operattivi, inkluża l-funzjoni l-immaniġġjar tal-portafolji; (c) il-persuni involuti fit-twettiq tal-funzjoni tal-immaniġġjar tar-riskji jiġu kkumpensati skont kemm jirnexxilhom jilħqu l-għanijiet relatati ma’ dik il-funzjoni, b’mod indipendenti mill-prestazzjoni tal-unitajiet operattivi, inkluża l-funzjoni tal-immaniġġjar tal-portafolji; (d) ir-remunerazzjoni tal-uffiċjali superjuri fil-funzjoni tal-immaniġġjar tar-riskju tkun issorveljata direttament mill-kumitat tar-rimunerazzjoni, fejn ikun stabbilit kumitat bħal dan.

2. Is-separazzjoni funzjonali u ġerarkika tal-immaniġġjar tar-riskji skont il-paragrafu 1 għandha tiġi żgurata fl-istruttura ġerarkika tal-AIFM kollha, sal-korp tat-tmexxija tiegħu. Għandha tiġi riveduta mill-korp tat-tmexxija u, fejn teżisti, mill-funzjoni superviżorja tal-AIFM.

3. L-awtoritajiet kompetenti tal-Istat Membru tad-domiċilju tal-AIFM għandhom jirrevedu l-mod li bih l-AIFM japplika l-paragrafi 1 u 2 abbażi tal-kriterji stabbiliti fit-tieni subparagrafu tal-Artikolu 15(1) tad-Direttiva 2011/61/UE.

Artikolu 43

Salvagwadrji kontra l-konflitti ta’ interess

1. Is-salvagwardji kontra l-konflitti ta’ interess msemmija fl-Artikolu 15(1) tad-Direttiva 2011/61/UE għandhom jiżguraw, għall-inqas, li: (a) id-deċiżjonijiet meħuda mill-funzjoni tal-immaniġġjar tar-riskji jkunu bbażati fuq dejta affidabbli, li huma soġġetti għal livell xieraq ta’ kontroll mill-funzjoni tal-immaniġġjar tar-riskji; (b) ir-rimunerazzjoni ta’ dawk involuti fit-twettiq tal-funzjoni tal-immaniġġjar tar-riskji tirrifletti l-kisba tal-għanijiet marbuta mal-funzjoni tal-immaniġġjar tar-riskji, indipendentement mill-prestazzjoni tal-oqsma tan-negozju li jkunu involuti fihom; (c) il-funzjoni tal-immaniġġjar tar-riskji tkun soġġetta għal reviżjoni indipendenti xierqa biex tiżgura li d-deċiżjonijiet qed jittieħdu indipendentement; (d) il-funzjoni tal-immaniġġjar tar-riskji hija rrappreżentata fil-korp tat-tmexxija jew fil-funzjoni superviżorja, fejn tkun ġiet stabbilita, mill-anqas bl-istess awtorità daqs tal-funzjoni tal-immaniġġjar tal-portafolji; (e) kwalunkwe dmir konfliġġenti għandu jiġi ssegregat kif xieraq.

2. Fejn proporzjonat, u b’kunsiderazzjoni għan-natura, id-daqs u l-kumplessità tal-AIFM, is-salvagwardji msemmija fil-paragrafu 1 għandhom jiżguraw ukoll li: (a) it-twettiq tal-funzjoni tal-immaniġġjar tar-riskji tiġi riveduta regolarment mill-funzjoni tal-awditjar intern, jew, jekk din ma tkunx ġiet stabbilita, minn parti esterna maħtura mill-korp tat-tmexxija; (b) fejn ikun ġie stabbilit kumitat tar-riskji, ikun mgħammar bir-riżorsi kif xieraq u l-membri mhux independenti tiegħu ma jkollhomx influwenza żejda fuq it-twettiq tal-funzjoni tal-immaniġġjar tar-riskji.

3. Il-korp tat-tmexxija tal-AIFM u, fejn teżisti l-funzjoni superviżorja, għandhom jistabbilixxu s-salvagwardji kontra l-konflitti ta’ interess stabbiliti fil-paragrafi 1 u 2, u jirrevedu regolarment l-effikaċja tagħhom u jieħdu azzjoni ta’ rimedju fil-waqt biex jindirizzaw kwalunkwe defiċjenza.

Artikolu 44

Limiti tar-riskji

1. AIFM għandu jistabbilixxi u jimplimenta limiti kwantitattivi jew kwalitattivi tar-riskji, jew it-tnejn, għal kull AIF li jimmaniġġja, filwaqt li jqis ir-riskji rilevanti kollha. Fejn jiġu stipulati limiti kwalitattivi biss, l-AIFM għandu jkun kapaċi jiġġustifikaw dan l-approċċ lill-awtorità kompetenti.

2. Il-limiti kwalitattivi u kwantitattivi tar-riskju għal kull AIF għandhom, mill-inqas, ikopru r-riskji li ġejjin: (a) riskji tas-suq; (b) riskji tal-kreditu; (c) riskji tal-likwidità (d) riskji tal-kontropartijiet; (e) riskji operazzjonali.

3. Meta jistabbilixxi l-limiti tar-riskji, l-AIFM għandu jqis l-istrateġiji u l-assi użati fir-rigward ta’ kull AIF li jimmaniġġja kif ukoll ir-regoli nazzjonali applikabbli għal kull wieħed minn dawk AIFs. Dawk il-limiti tar-riskji għandhom ikunu allinjati mal-profil tar-riskju tal-AIF kif iddivulgat lill-investituri skont il-punt (c) tal-Artikolu 23(4) tad-Direttiva 2011/61/UE u approvati mill-korp tat-tmexxija.

Artikolu 45

Kejl u mmaniġġjar tar-riskji

1. L-AIFMs għandhom jadottaw arranġamenti, proċessi u tekniki adegwati u effettivi sabiex: (a) jidentifikaw, ikejlu, jimmaniġġajw u jimmonitoraw fi kwalunkwe ħin r-riskji li l-AIFs taħt l-immaniġġjar tagħhom huma jew jistgħu jiġu esposti għalihom; (b) jiżguraw il-konformità mal-limiti stabbiliti skont l-Artikolu 44.

2. L-arranġamenti, il-proċessi u t-tekniki msemmija fil-paragrafu 1 għandhom ikunu proporzjonati man-natura, id-daqs u l-kumplessità tan-negozju tal-AIFM u ta’ kull AIF li jimmaniġġja u għandhom ikunu konsistenti mal-profil tar-riskju tal-AIF kif iddivulgat lill-investituri skont il-punt (c) tal-Artikolu 23(4) tad-Direttiva 2011/61/UE.

3. Għall-finijiet tal-paragrafu 1, l-AIFM għandu jieħu l-azzjonijiet li ġejjin għal kull AIF li jimmaniġġja: (a) iħaddem dawk l-arranġamenti, il-proċessi u t-tekniki tal-kejl tar-riskji kif meħtieġ biex ikun żgurat li r-riskji tal-pożizzjonijiet meħuda u l-kontribut tagħhom fil-profil tar-riskju ġenerali jitkejlu b’mod preċiż abbażi ta’ dejta soda u affidabbli u li l-arranġamenti, il-proċessi u t-tekniki tal-kejl tar-riskji jkunu ddokumentati adegwatement; (b) iwettaq testijiet retrospettivi perjodiċi biex jeżamina l-validità tal-arranġamenti tal-kejl tar-riskji li jinkludu previżjonijiet u estimi abbażi ta’ mudelli; (c) iwettaq testijiet tal-istress u analiżi tax-xenarji perjodiċi u xierqa biex jiġu indirizzati r-riskji li jinħolqu mit-tibdil potenzjali fil-kundizzjonijiet tas-suq li jistgħu jaffettwaw ħażin lill-AIF; (d) jiżgura li l-livell attwali ta’ riskju jikkonforma mal-limiti tar-riskji stipulati skont l-Artikolu 44; (e) jistabbilixxi, jimplimenta u jżomm proċeduri adegwati li, fil-każ ta’ ksur reali jew antiċipat tal-limiti tar-riskji tal-AIF, iwasslu għal azzjonijiet rimedjali f’waqthom fl-aħjar interessi tal-investituri; (f) jiżgura li jkun hemm sistemi u proċeduri xierqa tal-immaniġġjar tal-likwidità għal kull AIF f’konformità mar-rekwiżiti stabbiliti fl-Artikolu 46.







TAQSIMA 4

Immaniġġjar tal-likwidità

[Artikolu 16 tad-Direttiva 2011/61/UE]

Artikolu 46

Sistemi u proċeduri tal-immaniġġar tal-likwidità

L-AIFMs għandhom ikunu kapaċi juru lill-awtoritajiet kompetenti tal-Istat Membri tad-domiċilju tagħhom li sistema xierqa u proċeduri effettivi tal-immaniġġjar tal-likwidità kif imsemmi fl-Artikolu 16(1) tad-Direttiva 2011/61/UE huma fis-seħħ filwaqt li jqisu l-istrateġija tal-investiment, il-profil tal-likwidità u l-politika tat-tifdija ta’ kull AIF.

Artikolu 47

Monitoraġġ u mmaniġġjar tar-riskji tal-liwidità

1. Is-sistema u l-proċeduri tal-immaniġġjar tal-likwidità msemmija fl-Artikolu 46 għandhom mill-inqas jiżguraw li: (a) L-AIFM iżomm livell ta’ likwidità fl-AIF li jkun xieraq għall-obbligi sottostanti tiegħu, abbażi ta’ valutazzjoni tal-likwidità relattiva l-assi tal-AIF fis-suq, filwaqt li jqis iż-żmien meħtieġ għal-likwidazzjoni u l-prezz jew il-valur li bih dawk l-assi jistgħu jiġu likwidati u s-sensittività tagħhom għal riskji jew fatturi oħra tas-suq; (b) l-AIFM jimmonitorja l-profil tal-likwidità tal-portafoll tal-assi tal-AIF, filwaqt li jqis il-kontribut marġinali tal-assi individwali li jista’ jkollu impatt materjali fuq il-likwidità, u l-obbligazzjonijiet u impenji materjal, kontinġenti jew mhux, li l-AIF jista’ jkollu fir-rigward tal-obbligi sottostanti tiegħu. Għal dawn il-finijiet l-AIFM għandu jqis il-profil tal-bażi tal-investituri tal-AIF, inkluż it-tip ta’ investituri, id-daqs relattiv tal-investimenti u t-termini tat-tifdija li dawn l-investimenti huma soġġetti għalhom; (c) l-AIFM, fejn l-AIF jinvesti f’impriżi oħra ta’ investiment kollettiv, jimmonitorja l-approċċ adottat mill-maniġers ta’ dawk l-impriżi l-oħra ta’ investiment kollettiv lejn l-immaniġġjar tal-likwidità, inkluż permezz ta’ twettiq ta’ reviżjonijiet perjodiċi biex ikunu mmonitorati l-bidliet fid-dispożizzjonijiet tat-tifdija tal-impriżi ta’ investiment kollettiv sottostanti li l-AIF jinvesti fihom. Soġġett għall-Artikolu 16(1) tad-Direttiva 2011/61/UE, dan l-obbligu ma għandhux japplika fejn l-impriżi l-oħra ta’ investiment kollettiv li l-AIF jinvesti fihom jiġu nnegozjati attivament f’suq regolat skont it-tifsira tal-punt (14) tal-Artikolu 4(1) tad-Direttiva 2004/39/KE jew f’suq ekwivalenti ta’ pajjiż terz; (d) l-AIFM jimplimenta u jżomm arranġamenti u proċeduri ta’ kejl xieraq tal-likwidità biex jivvaluta r-riskji kwantitattivi u kwalitattivi tal-pożizzjonijiet u tal-investimenti li hemm ħsieb li jsiru u li jkollhom impatt materjali fuq il-profil tal-likwidità tal-portafoll tal-assi tal-AIF biex jippermetti li l-effetti kumplessivi tagħhom fuq l-profil tal-likwidità jiġu mkejla kif xieraq. Il-proċeduri użati għandhom jiżguraw li l-AIFM ikollu l-għarfien u l-fehim adattati tal-likwidità tal-assi li l-AIF ikun investa fihom jew ikollu l-ħsieb jinvesti fihom inkluż, fejn applikabbli, il-volum tan-negozjar u s-sensittività tal-prezzijiet u, skont il-każ, jew il-firxiet tal-assi individwali f’kundizzjonijiet tal-likwidità normali kif ukoll eċċezzjonali; (e) l-AIFM jikkunsidra u jħaddem l-għodod u l-arranġamenti effikaċi, inklużi arranġamenti speċjali, meħtieġa biex jimmaniġġja r-riskju tal-likwidità ta’ kull AIF li jimmaniġġja. L-AIFM għandu jidentifika t-tipi ta’ ċirkustanzi fejn dawn l-għodod u l-arranġamenti jistgħu jintużaw kemm f’ċirkostanzi normali kif ukoll eċċezzjonali, filwaqt li jqis it-trattament ġust tal-investituri tal-AIF kollha fir-rigward ta’ kull AIF immaniġġjat. L-AIFM jista’ juża għodod u arranġamenti bħal dawn fil-każ biss ta’ dawn iċ-ċirkostanzi u jekk ikunu saru divulgazzjonijiet xierqa skont l-Artikolu 108.

2. L-AIFMs għandhom jiddokumentaw il-politiki u l-proċeduri tal-immaniġġjar tal-likwidità tagħhom, kif imsemmi fil-paragrafu 1, jirreveduhom mill-inqas fuq bażi annwali u jaġġornahom għal kwalunkwe bidla jew arranġament ġdid.

3. L-AIFMs għandhom jinkludu miżuri ta’ eskalazzjoni xierqa fis-sistema u l-proċeduri tal-immaniġġjar tal-likwidità tagħhom, kif imsemmi fil-paragrafu 1, sabiex jindirizzaw nuqqasijiet ta’ likwidità antiċipati jew attwali jew sitwazzjonijiet diffikultużi oħra tal-AIF.

4. Fejn l-AIFM jimmaniġġja AIF li tkun AIF ingranata magħluqa, il-punt (e) tal-paragrafu 1 ma għandux japplika.

Artikolu 48

Immaniġġjar tal-limiti tal-likwidità u t-testijiet tal-istress

1. L-AIFMs għandhom, fejn xieraq, filwaqt li jqisu n-natura, id-daqs u l-kumplessità ta’ kull AIF li jimmaniġġjaw, jimplimentaw u jżommu limiti adegwati għal-likwidità jew l-illikwidità tal-AIF konsistenti mal-obbligi sottostanti u l-politika tat-tifdija tiegħu f’konformità mar-rekwiżiti stabbiliti fl-Artikolu 44 rigward il-limiti tar-riskji kwantitattivi u kwalitattivi.

L-AIFMs għandhom jimmonitorjaw il-konformità ma’ dawk il-limiti u fejn il-limiti jinqabżu jew x’aktarx jinqabżu, għandhom jiddeterminaw il-kors ta’ azzjoni meħtieġ (jew neċessarju). Fid-determinazzjoni tal-azzjoni xierqa, l-AIFMs għandhom iqisu l-adegwatezza tal-politiki u l-proċeduri tal-immaniġġjar tal-likwidità, l-adegwatezza tal-profil tal-likwidità tal-assi tal-AIF u l-effett ta’ livelli atipiċi ta’ talbiet ta’ tifdija.

2. L-AIFMs għandhom iwettqu regolarment testijiet tal-istress, taħt kundizzjonijiet tal-likwidità normali u eċċezzjonali, li jippermettulhom jivvalutaw ir-riskju tal-likwidità ta’ kull AIF li jimmaniġġjaw. Testijiet tal-istress għandhom: (a) isiru fuq il-bażi ta’ informazzjoni affidabbli u aġġornata f’termini kwantitattivi jew, fejn dan mhux xieraq, f’termini kwalitattivi; (b) fejn xieraq, jissimulaw nuqqas ta’ likwidità tal-assi fil-AIF u talbiet atipiċi ta’ tifdija; (c) ikopru r-riskji tas-suq u kwalunkwe impatt riżultanti, inkluż fuq l-appelli għall-manutenzjoni tal-marġini, ir-rekwiżiti tal-kollateral jew il-linji ta’ kreditu; (d) iqisu s-sensitivitajiet tal-valwazzjonijet taħt kundizzjonijiet ta’ stess; (e) jitwettqu bi frekwenza xierqa għan-natura tal-AIF u mill-inqas darba fis-sena filwaqt li jqisu l-istrateġija tal-investiment, il-profil tal-likwidità, it-tip ta’ investituri u l-politika tat-tifdija tal-AIF.

3. L-AIFMs għandhom jaġixxu fl-aħjar interessi tal-investituri fir-rigward tar-riżultat ta’ kwalunkwe test tal-istress.

Artikolu 49

Allinjament tal-istrateġija tal-investiment, il-profil tal-likwidità u l-politika tat-tifdija

1. Għall-finijiet tal-Artikolu 16(2) tad-Direttiva 2011/61/UE, l-istrateġija tal-investiment, il-profil tal-likwidità u l-politika tat-tifdija ta’ kull AIF immaniġġjat minn AIFM għandu jitqies allinjat meta l-investituri jkollhom il-kapaċità jifdu l-investimenti tagħhom b’manjiera konsistenti ma’ trattament ġust tal-investituri kollha tal-AIF u skont il-politika tat-tifdija tal-AIF u l-obbligi tiegħu.

2. Fil-valutazzjoni tal-allinjament tal-istrateġija tal-investiment, il-profil tal-likwidità u l-politika tat-tifdija l-AIFM għandu wkoll iqis l-impatt li t-tifdijiet jista’ jkollhom fuq l-prezzijiet sottostanti jew il-firxiet tal-assi individwali tal-AIF.







TAQSIMA 5

Investiment f’pożizzjonijiet tat-titolizzazzjoni

[Artikolu 17 tad-Direttiva 2011/61/UE]

Artikolu 50

Definizzjonijiet

Għall-finijiet ta’ din it-Taqsima:

(a) “titolizzazzjoni” tfisser titolizzazzjoni fis-sens tal-Artikolu 4(36) tad-Direttiva 2006/48/KE;

(b) “pożizzjoni tat-titolizzazzjoni” tfisser pożizzjoni tat-titolizzazzjoni fis-sens tal-Artikolu 4(40) tad-Direttiva 2006/48/KE;

(c) “sponsor” tfisser sponsor fis-sens tal-Artikolu 4(42) tad-Direttiva 2006/48/KE;

(d) “segment” tfisser segment fis-sens tal-Artikolu 4(39) tad-Direttiva 2006/48/KE;

Artikolu 51

Rekwiżiti għall-interess miżmuma

1. L-AIFMs għandhom jassumu l-iskopertura għar-riskju tal-kreditu ta’ titolizzazzjoni għan-nom ta’ AIF wieħed jew aktar li jimmaniġaw fil-każ biss li l-oriġinatur, l-isponsor jew is-sellief oriġinarju, ikun espliċitament iddivulga lill-AIFM li huwa żżomm, fuq bażi kontinwa, interess ekonomiku materjali nett, li fi kwalunkwe każ ma għandux ikun inqas minn 5 %.

Kwalunkwe wieħed minn dawn li ġejjin biss għandu jikkwalifika bħala żamma ta’ interess ekonomiku materjali nett ta’ mhux inqas minn 5 %:

(a) żamma ta’ mhux inqas minn 5 % tal-valur nominali ta’ kull segment mibjugħ jew ittrasferit lill-investituri;

(b) fil-każ ta’ titolizzazzjonijiet ta’ skoperturi ċirkolanti, żamma tal-interess tal-oriġinatur ta’ mhux inqas minn 5 % tal-valur nominali tal-iskoperturi titolizzati;

(c) żamma ta’ skoperturi magħżula b’mod aleatorju, ekwivalenti għal mhux inqas minn 5 % tal-valur nominali tal-iskoperturi titolizzati, fejn tali skoperturi normalment kienu jkunu titolizzati fit-titolizzazzjoni, bil-kundizzjoni li l-għadd ta’ skoperturi potenzjalment titolizzati ma jkunx inqas minn 100 fl-oriġinazzjoni;

(d) żamm tal-ewwel segment tat-telf u, jekk meħtieġ, segmenti oħra li għandhom l-istess profil ta’ riskju jew profil ta’ riskju aktar sever minn dawk ittrasferiti jew mibjugħa lill-investituri u li ma jimmaturawx qabel dawk ittrasferiti jew mibjugħa lill-investituri, b’mod li ż-żamma totali ma tkunx inqas minn 5 % tal-valur nominali tal-iskoperturi titolizzati.

(e) żamma tal-ewwel skopertura għat-telf ta’ mhux inqas minn 5 % ta’ kull skopertura titolizzata fit-titolizzazzjoni.

Interess ekonomiku nett għandu jitkejjel fl-oriġinazzjoni u għandu jinżamm fuq bażi kontinwa. L-interess ekonomiku nett, inklużi l-pożizzjonijiet, l-interess jew l-iskoperturi miżmuma, ma għandu jkun soġġett għall-ebda mitigazzjoni tar-riskju tal-kreditu jew pożizzjonijiet fil-qosor jew ħeġġ ieħor u ma għandux jinbiegħ. L-interess ekonomiku nett għandu jiġi determinat mill-valur nozzjonali għall-elementi li ma jidhrux fil-karta tal-bilanċ.

Ma għandu jkun hemm l-ebda applikazzjoni multipla tar-rekwiżiti ta’ żamma għal xi titolizzazzjoni partikolari.

2. Il-paragrafu 1 ma għandux japplika meta l-iskoperturi titolizzati jkunu pretensjonijiet jew pretensjonijiet kontinġenti fuq, iggarantiti bis-sħiħ, inkondizzjonalment u irrevokabbilment mill-istituzzjonijiet elenkati fl-ewwel subparagrafu tal-Artikolu 122a(3) tad-Direttiva 2006/48/KE, u ma għandhomx japplikaw għal dawk it-tranżazzjonijiet elenkati fit-tieni subparagrafu tal-Artikolu 122a(3) tad-Direttiva 2006/48/KE.

Artikolu 52

Rekwiżiti kwalitattivi fir-rigward tal-isponsors u l-oriġinaturi

Qabel ma’ AIFM jieħu skopertura għar-riskju tal-kreditu ta’ titolizzazzjoni għan-nom ta’ AIF wieħed jew aktar, għandu jiżgura li l-isponsors u l-oriġinatur:

(a) jagħtu kreditu abbażi ta’ kriterji sodi u definiti tajjeb u jistabbixxu b’mod ċar il-proċess għall-approvazzjoni, l-emendar, u r-rifinanzjament tas-self għal skoperturi li għandhom jiġu ttitolizzati bħalma japplikaw fil-każ tal-iskoperturi li għandhom;

(b) ikollhom fis-seħħ u joperaw sistemi effettivi biex jimmaniġġjaw l-amministrazzjoni u l-monitoraġġ kontinwu tal-portfolji u l-iskoperturi tagħhom li jġorr riskju, inklużi l-identifikazzjoni u l-immaniġġjar ta’ self problematiku u biex jagħmlu aġġustamenti u dispożizzjonijiet xierqa fil-valur;

(c) jiddiversifikaw adegwatament kwalunkwe portafoll ta’ kreditu abbażi tas-suq fil-mira u l-istrateġija kumplessiva tal-kreditu;

(d) ikollhom politika bil-miktub dwar ir-riskju tal-kreditu li tinkludi l-limiti tat-tolleranza tar-riskju tagħhom u politika tal-forniment u tiddeskrivi kif tkejjel, timmonitorja u tikkontrolla dak ir-riskju;

(e) jagħtu aċċess disponibbli fil-pront għad-dejta materjalment rilevanti kollha dwar il-kwalità tal-kreditu u tal-prestazzjoni tal-iskoperturi individwali sottostanti, il-flussi tal-flus u l-kollateral li jsostnu l-iskopertura tat-titolizzazzjoni u tali informazzjoni li tkun meħtieġa biex jitwettqu testijiet tal-istress komprensivi u infurmati tajjeb dwar il-flussi tal-flus u l-valuri tal-kollateral li jsosstnu l-iskoperturi sottostanti. Għal dak il-għan, id-dejta materjalment rilevanti għandha tiġi determinata mid-data tat-titolizzazzjoni u fejn xieraq minħabba n-natura tat-titolizzazzjoni wara dik id-data;

(f) jagħtu aċċess disponibbli fil-pront għad-dejta rilevanti l-oħra kollha meħtieġa biex l-AIFM jikkonforma mar-rekwiżiti stabbiliti fl-Artikolu 53;

(g) jiddivulgaw il-livell ta’ interess ekonomiku nett miżmum tagħhom kif imsemmi fl-Artikolu 51, kif ukoll kwalunkwe kwistjoni li tista’ thedded iż-żamma tal-interess ekonomiku nett minimu meħtieġ kif imsemmi f’dak l-Artikolu.

Artikolu 53

Rekwiżiti kwalitattivi li jikkonċernaw lill-AIFMs skoperti għal titolizzazzjonijiet

1. Qabel ma jieħdu skopertura għar-riskju tal-kreditu ta’ titolizzazzjoni għan-nom ta’ AIF wieħed jew aktar, u kif xieraq minn hemm ‘il quddiem, l-AIFMs għandhom ikunu kapaċi juru lill-awtoritajiet kompetenti li, għal kull waħda mill-pożizzjonijiet tat-titolizzazzjoni tagħhom, huma għandhom fehim komprensiv u fil-fond ta’ dawk il-pożizzjonijiet u li implimentaw politiki u proċeduri formali xierqa għall-profil tar-riskju tal-investimenti rilevanti tal-AIF f’pożizzjonijiet titolizzati għall-analiżi u r-rekords: (a) informazzjoni ddivulgata skont l-Artikolu 51, minn oriġinaturi jew sponsors biex tispeċifika l-interess ekonomiku nett li għandhom, fuq bażi kontinwa, fit-titolizzazzjoni; (b) il-karatteristiċi tar-riskju tal-pożizzjoni individwali ta’ titolizzazzjoni; (c) il-karatteristiċi tar-riskju tal-iskoperturi sottostanti l-pożizzjoni ta’ titolizzazzjoni; (d) ir-reputazzjoni u l-esperjenza ta’ telf f’titolizzazzjonijiet preċedenti tal-oriġinaturi jew tal-isponsors fil-klassijiet ta’ skoperturi sottostanti l-pożizzjoni ta’ titolizzazzjoni; (e) ir-rapporti u d-divulgazzjonijiet magħmula mill-oriġinaturi jew l-isponsors, jew l-aġenti jew il-konsulenti tagħhom, dwar id-diliġenza dovuta tagħhom fuq l-iskoperturi titolizzati u, fejn xieraq, fuq il-kwalità tal-kollateral li jsostni l-iskoperturi titolizzati; (f) fejn applikabbli, il-metodoloġiji u l-kunċetti li fuqhom tkun ibbażata il-valwazzjoni tal-kollateral li jsostni l-iskoperturi titolizzati u l-politiki adottati mill-oriġinatur jew l-isponsor sabiex tiġi żgurata l-indipendenza tal-valwatur; (g) il-karatteristiċi strutturali kollha tat-titolizzazzjoni li jista’ jkollhom impatt materjali fuq il-prestazzjoni tal-pożizzjoni tat-titolizzazzjoni tal-istituzzjoni, bħall-kaskata kuntrattwali u skattaturi relatati mal-kaskati, titjib tal-kreditu, titjib tal-likwidità, skattaturi tal-valur tas-suq, u definizzjonijiet speċifiċi għat-transazzjoni ta’ inadempjenza.

2. Fejn AIFM ikun ħa skopertura għal valur materjali tar-riskju tal-kreditu ta’ titolizzazzjoni għan-nom ta’ AIF wieħed jew aktar, għandu regolarment iwettaq testijiet tal-istress xierqa għal dawn il-pożizzjonijiet tat-titolizzazzjoni skont il-punt (b) tal-Artikolu 15(3) tad-Direttiva 2011/61/UE. It-test tal-istress għandu jkun proporzjonat man-natura, id-daqs u l-kumplessità tar-riskji inerenti fil-pożizzjonijiet tat-titolizzazzjoni.

L-AIFMs għandhom jistabbilixxu proċeduri ta’ monitoraġġ formali f’konformità mal-prinċipji stabbiliti fl-Artikolu 15 tad-Direttiva 2011/61/UE fi proporzjon mal-profil tar-riskju tal-AIF rilevanti f’relazzjoni għar-riskju tal-kreditu ta’ pożizzjoni ta’ titolizzazzjoni sabiex jimmonitorjaw fuq bażi kontinwa u fil-ħin l-informazzjoni dwar il-prestazzjoni tal-iskoperturi sottostanti dawn il-pożizzjonijiet tat-titolizzazzjoni. Din l-informazzjoni għandha tinkludi (jekk relevanti għat-tip speċifiku ta’ titolizzazzjoni u mhux limitata għal dawn it-tipi ta’ informazzjoni deskritti aktar hawnhekk), it-tip tal-iskopertura, il-perċentwali ta’ selfiet li ilhom dovuti aktar minn 30, 60 u 90 jum, ir-rati ta’ inadempjenza, ir-rati ta’ prepagament, self b’esklużjoni, tip u okkupanza ta’ kollateral, id-distribuzzjoni tal-frekwenza tal-kejl tal-kreditu jew kejl ieħor tal-vijabbiltà tal-kreditu fl-iskoperturi sottostanti, l-industrija u d-diversifikazzjoni ġeografika u d-distribuzzjoni tal-frekwenzi tal-proporzjonijiet tas-selfiet mal-valur b’bandwidths li jiffaċilitaw l-analiżi adegwata tas-sensittività. Fejn l-iskoperturi sottostanti jkunu huma stess pożizzjonijiet ta’ titolizzazzjoni, l-AIFMs għandu jkollhom l-informazzjoni stabbilita f’dan is-subparagrafu mhux biss għas-segmenti ta’ titolizzazzjoni sottostanti, bħal isem l-emittent u l-kwalità tal-kreditu, iżda wkoll dwar il-karatteristiċi u l-prestazzjoni tal-pulijiet sottostanti dawk is-segmenti ta’ titolizzazzjoni.

L-AIFMs għandhom japplikaw l-istess standards ta’ analiżi għall-parteċipazzjonijiet jew is-sottoskrizzjonijiet fi ħruġ ta’ titolizzazzjonijiet mixtrija mingħand partijiet terzi.

3. Għall-finijiet tal-immaniġġjar xieraq tar-riskju u tal-likwidità, l-AIFMs li jieħdu skopertura għar-riskju tal-kreditu ta’ titolizzazzjoni għan-nom ta’ AIF wieħed jew aktar għandhom jidentifikaw, ikejlu, jimmonitorjaw, jimmaniġġajw, jikkontrollaw u jirrappurtaw ir-riskji li jinħolqu minħabba l-iżbilanċi bejn l-assi u l-obbligazzjonijiet tal-AIF rilevanti, ir-riskju ta’ konċentrazzjoni jew ir-riskju tal-investiment li jirriżulta minn dawn l-istrumenti. L-AIFM għandu jiżgura li l-profil tar-riskju ta’ dawn il-pożizzjonijiet ta’ titolizzazzjoni jikkorrispondi mad-daqs, l-istruttura kumplessiva tal-portafoll, l-istrateġiji u l-għanijiet tal-investiment tal-AIF rilevanti kif stabbiliti fir-regoli jew fl-istrumenti tal-inkorporazzjoni, fil-prospektus u d-dokumenti tal-offerta tal-AIF.

4. L-AIFMs għandhom jiżguraw, f’konformità mar-rekwiżiti stabbiliti fl-Artikolu 18 tad-Direttiva 2011/61/UE, li hemm grad adegwat ta’ rappurtar intern lill-maniġment superjuri sabiex il-maniġment superjuri jkun konxju bis-sħiħ dwar kwalunkwe teħid ta’ skoperturi materjali għal titolizzazzjonijiet u li r-riskji li joħorġu minn dawk l-iskoperturi jiġu mmaniġġjati b’mod adegwat.

5. L-AIFMs għandhom jinkludu informazzjoni xierqa dwar l-iskoperturi tagħhom għar-riskji tal-kreditu ta’ titolizzazzjonijiet u l-proċeduri tal-immaniġġjar tar-riskji tagħhom f’dan il-qasam fir-rapporti u d-divulgazzjonijet li jiġu sottomessi skont l-Artikoli 22, 23 u 24 tad-Direttiva 2011/61/UE.

Artikolu 54

Azzjoni korrettiva

1. L-AIFMs għandhom jieħdu tali azzjoni korrettiva kif ikun fl-aħjar interess tal-investituri tal-AIF rilevanti meta jiskopru, wara li jieħdu skopertura għal titolizzazzjoni, li d-determinazzjoni u d-divulgazzjoni tal-interess miżmum ma kienx jilħaq ir-rekwiżiti stipulati f’dan ir-Regolament.

2. L-AIFMs għandhom jieħdu tali azzjoni korrettiva kif tkun fl-aħjar interess tal-investituri tal-AIF rilevanti, meta l-interess miżmum isir inqas minn 5 % f’mument partikolari wara li jieħdu skopertura u dan ma jkunx minħabba l-mekkaniżmu naturali tal-pagament tat-tranżazzjoni.

Artikolu 55

Klawżola ta’ anterjorità

L-Artikoli 51 sa 54 għandhom japplikaw għal titolizzazzjonijiet ġodda maħruġa fl-1 ta’ Jannar 2011 jew wara. Minn wara l-31 ta’ Diċembru 2014 għandhom jibdew japplikaw l-Artikoli 51 sa 54 fir-rigward ta’ titolizzazzjonijiet eżistenti meta jiżdiedu jew jinbidlu skoperturi sottostanti ġodda wara dik id-data.

Artikolu 56

Interpretazzjoni

Fin-nuqqas ta’ interpretazzjoni speċifika mogħtija mill-AETS jew mill-Kumitat Konġunt tal-Awtoritajiet Superviżorji Ewropej, id-disposizzjonijiet ta’ din it-Taqsima għandhom jiġu interpretati b’mod konsistenti mad-dispożizzjonijiet korrispondenti tad-Direttiva 2006/48/KE u mal-Linji Gwida tal-Artikolu 122a tad-Direttiva dwar ir-Rekwiżiti Kapitali tal-31 ta’ Diċembru 2010 ( 2 ) maħruġa mill-Kumitat tas-Superviżuri Bankarji Ewropej u emendi sussegwenti tagħhom.







TAQSIMA 6

Rekwiżiti organizzazzjonali - Prinċipji ġenerali

[Artikolu 12 u 18 tad-Direttiva 2011/61/UE]

Artikolu 57

Rekwiżiti ġenerali

1. AIFMs għandhom: (a) jistabbilixxu, jimplimentaw u jżommu proċeduri tat-teħid ta’ deċiżjonijiet u struttura organizzazzjonali li jispeċifikaw linji tar-rappurtar u jallokaw il-funzjonijiet u r-responsabbiltajiet b’mod ċar u dokumentat; (b) jiżguraw li l-persuni rilevanti tagħhom ikunu jafu bil-proċeduri li għandhom jiġu segwiti għat-twettiq korrett tar-responsabbiltajiet tagħhom; (c) jistabbilixxu, jimplimentaw u jżommu mekkaniżmi ta’ kontroll intern adegwati mfassla biex jiżguraw il-konformità mad-deċiżjonijiet u l-proċeduri fil-livelli kollha tal-AIFM; (d) jistabbilixxu, jimplimentaw u jżommu rappurtar u komunikazzjoni interni tal-informazzjoni effikaċi fil-livelli rilevanti kollha tal-AIFM kif ukoll flussi effikaċi tal-informazzjoni ma’ kwalunkwe parti terza involuta; (e) iżommu rekords adegwati u fl-ordni tan-negozju u l-organizzazzjoni interna tagħhom.

L-AIFMs għandhom iqisu n-natura, id-daqs u l-kumplessità tan-negozju tagħhom u n-natura u l-firxa tas-servizzi u l-attivitajiet li jitwettqu f’dak in-negozju.

▼M2

L-AIFMs għandhom iqisu r-riskji għas-sostenibbiltà meta jikkonformaw mar-rekwiżiti stabbiliti fl-ewwel subparagrafu.

▼B

2. L-AIFMs għandhom jistabbilixxu, jimplimentaw u jżommu sistemi u proċeduri li jkunu adegwati għall-ħarsien tas-sigurtà, l-integrità u l-kunfidenzjalità tal-informazzjoni, filwaqt li jqisu n-natura tal-informazzjoni inkwistjoni.

3. L-AIFMs għandhom jistabbilixxu, jimplimentaw u jżommu politika adegwata tal-kontinwità tan-negozju mmirata biex tkun żgurata, fil-każ ta’ interruzzjoni fis-sistemi u l-proċeduri tagħhom, il-preservazzjoni tad-dejta u l-funzjonijiet essenzjali, u ż-żamma tas-servizzi u l-attivitajiet, jew meta dan ma jkunx possibbli, l-irkupru bla telf ta’ żmien ta’ din id-dejta u l-funzjonijiet u l-issoktar mill-ġdid tas-servizzi u l-attivitajiet tagħhom.

4. L-AIFMs għandhom jistabbilixxu, jimplimentaw u jżommu politika u l-proċeduri tal-kontabbiltà u regoli tal-valwazzjoni li permezz tagħhom ikunu jistgħu, fuq talba tal-awtorità kompetenti, iwasslu fil-pront rapporti finanzjarji lill-awtorità kompetenti li jkunu jirriflettu b’mod ġust il-vera pożizzjoni finanzjarja tagħhom u li jkunu konformi mal-istandards u r-regoli tal-kontabbiltà applikabbli kollha.

5. L-AIFMs għandhom jimplimentaw politiki u proċeduri xierqa biex jiżguraw li politiki tat-tifdija tal-AIF ikunu ddivulgati lill-investituri, f’biżżejjed dettall, qabel dawn ma jinvestu fl-AIF u fil-każ ta’ bidliet materjali.

6. L-AIFMs għandhom jimmonitorjaw u, fuq bażi regolari, jevalwaw l-adegwatezza u l-effikaċja tas-sistemi, il-mekkaniżmi tal-kontrolli interni u l-arranġamenti stabbiliti tagħhom skont il-paragrafi 1 sa 5, u li jieħdu l-miżuri xierqa biex jiġi indirizzat kwalunkwe nuqqas.

Artikolu 58

Proċessar ta’ dejta elettronika

1. L-AIFMs għandhom jagħmlu arranġamenti xierqa u suffiċjenti għal sistemi elettroniċi xierqa sabiex jippermettu r-reġistrazzjoni f’waqtha u xierqa ta’ kull tranżazzjoni jew sottoskrizzjoni ta’ portafoll jew, fejn rilevanti, ordni ta’ tifdija.

2. L-AIFMs għandhom jiżguraw standard għoli ta’ sigurtà waqt l-ipproċessar elettroniku tad-dejta kif ukoll l-integrità u l-kunfidenzjalità tal-informazzjoni rreġistrata, kif xieraq.

Artikolu 59

Proċeduri tal-kontabbiltà

1. L-AIFMs għandhom ikollhom politiki u proċeduri tal-kontabbiltà kif imsemmi fl-Artikolu 57(4) sabiex jiżguraw il-protezzjoni tal-investituri. Ir-rekords tal-kontabbiltà għandhom jinżammu b’tali mod li l-assi u l-obbligazzjonijiet kollha tal-AIF ikunu jistgħu jiġu identifikati direttament il-ħin kollu. Jekk AIF ikollu kompartimenti ta’ investiment differenti, għandhom jinżammu kontijiet separati għal dawk il-kompartimenti.

2. L-AIFMs għandhom jistabbilixxu, jimplimentaw u jżommu politiki u proċeduri tal-kontabbiltà u l-valwazzjoni biex jiżguraw illi l-valur nett tal-assi ta’ kull AIF ikun ikkalkulat b’mod preċiż fuq il-bażi tar-regoli u l-standards tal-kontabbiltà applikabbli.

Artikolu 60

Kontroll mill-korp tat-tmexxija, il-maniġment superjuri u l-funzjoni tas-superviżjoni

1. Meta jallokaw funzjonijiet internament, l-AIFMs għandhom jiżguraw li korp tat-tmexxija, il-maniġiment superjuri u, fejn teżisti, il-funzjoni superviżorja, ikunu responsabbli għall-konformità tal-AIFM mal-obbligi tiegħu skont id-Direttiva 2011/61/UE.

2. L-AIFM għandu jiżgura li l-maniġment superjuri tiegħu: (a) ikun responsabbli mill-implimentazzjoni tal-politika ġenerali tal-investiment għal kull AIF immaniġġjat, kif definit, fejn rilevanti, fir-regoli tal-fond, fl-istrumenti tal-inkorporazzjoni, fil-prospett jew fid-dokumenti tal-offerta; (b) jissorvelja l-approvazzjoni tal-istrateġiji tal-investiment għal kull AIF immaniġġjat; (c) ikun responsabbli biex jiżgura li hemm stabbiliti u implimentat politiki u proċeduri tal-valwazzjoni skont l-Artikolu 19 tad-Direttiva 2011/61/UE; (d) ikun responsabbli biex jiżgura li l-AIFM ikollu funzjoni tal-konformità permanenti u effettiva, anki jekk din il-funzjoni titwettaq minn parti terza; (e) jiżgura u jivverifika perjodikament li l-politika ġenerali tal-investiment, l-istrateġiji tal-investiment u l-limiti tar-riskji ta’ kull AIF immaniġġjat ikunu qegħdin jiġu implimentati u osservati sew u b’mod effikaċi, anke jekk il-funzjoni tal-immaniġġjar tar-riskji titwettaq minn partijiet terzi; (f) japprova u jirrevedi perjodikament l-adegwatezza tal-proċeduri interni għat-teħid tad-deċiżjonijiet dwar investiment għal kull AIF immaniġġjat, sabiex ikun żgurat li dawk id-deċiżjonijiet ikunu konsistenti mal-istrateġiji approvati ta’ investiment; (g) japprova u jirrevedi perjodikament il-politika u l-arranġamenti tal-immaniġġjar tar-riskji, il-proċessi u t-tekniki għall-implimentazzjoni ta’ dik il-politika, inkluża s-sistema tal-limitu tar-riskji għal kull AIF li jimmaniġġja; (h) ikun responsabbli biex jistabbilixxi u japplika politika ta’ rimunerazzjoni skont l-Anness II tad-Direttiva 2011/61/UE; ▼M2 (i) huwa responsabbli għall-integrazzjoni tar-riskji għas-sostenibbiltà fl-attivitajiet imsemmija fil-punti (a) sa (h). ▼B

3. AIFM għandu wkoll jiżgura li l-maniġment superjuri tiegħu u, fejn xieraq, il-korp tat-tmexxija tiegħu jew il-funzjoni superviżorja: (a) jivvalutaw u janaliżaw perjodikament l-effikaċja tal-politiki, l-arranġamenti u l-proċeduri fis-seħħ għall-konformità mal-obbligi stipulati fid-Direttiva 2011/61/UE; (b) jieħdu miżuri xierqa biex jiġi indirizzat kwalunkwe nuqqas.

4. AIFM għandu jiżguraw li l-maniġment superjuri jirċievi fuq bażi frekwenti, u tal-anqas kull sena, rapporti bil-miktub dwar kwistjonijiet ta’ konformità, awditjar intern u l-immaniġġjar tar-riskji fejn ikun indikat b’mod partikolari jekk ikunux ittieħdu l-miżuri ta’ rimedju xierqa fil-każ ta’ kwalunkwe nuqqas.

5. L-AIFM għandu jiżgura li l-maniġment superjuri tiegħu jirċievi fuq bażi regolari rapporti dwar l-implimentazzjoni tal-istrateġiji ta’ investiment u l-proċeduri interni għat-teħid tad-deċiżjonijiet dwar investiment imsemmija fil-punt (b) sa (e) tal-paragrafu 2.

6. AIFM għandu jiżgura li l-korp tat-tmexxija jew il-funzjoni superviżorja, jekk ikun hemm, tirċievi fuq bażi regolari rapporti bil-miktub dwar il-kwistjonijiet msemmija fil-paragrafu 4.

Artikolu 61

Funzjoni permanenti tal-konformità

1. L-AIFM għandu jistabbilixxi, jimplimenta u jżomm politiki u proċeduri adegwati mfassla biex jinkixef kwalunkwe riskju ta’ nuqqas min-naħa tal-AIFM milli jikkonforma mal-obbligi tiegħu skont id-Direttiva 2011/61/UE, u r-riskji assoċjati, u jkollu fis-seħħ miżuri u proċeduri adegwati mfassla biex jimminimizzaw dan ir-riskju u biex l-awtoritajiet kompetenti jkunu jistgħu jeżerċitaw is-setgħat tagħhom b’mod effikaċi skont din id-Direttiva.

L-AIFM għandu jqis in-natura, id-daqs u l-kumplessità tan-negozju tiegħu u n-natura u l-firxa tas-servizzi u l-attivitajiet li jitwettaq matul dak in-negozju.

2. AIFM għandu jistabbilixxi u jżomm funzjoni permanenti u effettiva tal-konformità li topera indipendentement u li jkollha r-responsabbilitajiet li ġejjin: (a) li timmonitorja u, fuq bażi regolari, tevalwa l-adegwatezza u l-effikaċja tal-miżuri, il-politiki u l-proċeduri fis-seħħ skont il-paragrafu 1, u l-azzjonijiet meħuda sabiex jiġi indirizzat kwalunkwe nuqqas fil-konformità tal-AIFM mal-obbligi tiegħu; (b) li tagħti pariri lill-persuni rilevanti responsabbli mit-twettiq tas-servizzi u l-attivitajiet u tassistihom fil-konformità mal-obbligi tal-AIFM skont id-Direttiva 2011/61/UE.

3. Sabiex il-funzjoni tal-konformità msemmija fil-paragrafu 2 tkun tista’ twettaq ir-responsabbiltajiet tagħha sew u indipendentement, l-AIFM għandu jiżgura li: (a) il-funzjoni ta’ konformità jkollha l-awtorità, ir-riżorsi, il-kompetenza u l-aċċess għall-informazzjoni rilevanti kollha meħtieġa; (b) jinħatar uffiċjal tal-konformità u jkun responsabbli mill-funzjoni tal-konformità u biex jirrapporta fuq bażi frekwenti, u tal-anqas kull sena, lill-maniġment superjuri dwar kwistjonijiet ta’ konformità, fejn jindika b’mod partikolari jekk ikunux ittieħdu l-miżuri ta’ rimedju xierqa fil-każ ta’ kwalunkwe nuqqas; (c) il-persuni fil-funzjoni tal-konformità ma jkunux involuti fit-twettiq tas-servizzi jew l-attivitajiet li jimmonitorjaw; (d) il-metodu għad-determinazzjoni tar-rimunerazzjoni tal-uffiċjal tal-konformità u l-persuni l-oħra fil-funzjoni tal-konformità ma jaffettwax l-oġġettività tagħhom u x’aktarx li mhux se jaffettwaha.

Madanakollu, l-AIFM mhuwiex meħtieġ jikkonforma mal-punt (c) jew (d) tal-ewwel subparagrafu jekk ikun jista’ juri li minħabba n-natura, id-daqs u l-kumplessità tan-negozju tiegħu, u n-natura u l-firxa tas-servizzi u l-attivitajiet tiegħu, li dak ir-rekwiżit mhuwiex proporzjonat u li l-funzjoni tal-konformità tiegħu tibqa’ effikaċi.

Artikolu 62

Funzjoni permanenti tal-awditjar intern

1. Fejn xieraq u proporzjonat, u fid-dawl tan-natura, id-daqs u l-kumplessità tan-negozju tagħhom u n-natura u l-firxa tal-attivitajiet tal-immaniġġjar ta’ portafoll kollettiv imwettqa f’dak in-negozju, l-AIFMs għandhom jistabbilixxu u jżommu funzjoni ta’ awditjar intern li tkun separata u indipendenti mill-funzjonijiet u l-attivitajiet l-oħra tal-AIFM.

2. Il-funzjoni tal-awditjar intern imsemmija fil-paragrafu 1 għandha: (a) tistabbilixxi, timplimenta u żżomm pjan tal-awditjar biex jiġu eżaminati u evalwati l-adegwatezza u l-effikaċja tas-sistemi, il-mekkaniżmi tal-kontroll intern u l-arranġamenti tal-AIFM; (b) toħroġ b’rakkomandazzjonijiet abbażi tar-riżultati tal-ħidma mwettqa skont il-punt (a); (c) tivverifika l-konformità mar-rakkomandazzjonijiet imsemmija fil-punt (b); (d) tirrapporta kwistjonijiet tal-awditjar intern.

Artikolu 63

Tranżazzjonijiet personali

1. Għal kwalunke persuna rilevanti li hija involuta f’attivitajiet li jistgħu joħolqu konflitt ta’ interess, jew li jkollha aċċess għal informazzjoni privileġġata, skont it-tifsira tal-Artikolu 1(1) tad-Direttiva 2003/6/KE tal-Parlament Ewropew u tal-Kunsill tat-28 ta’ Jannar 2003 dwar insider dealing u manipulazzjoni tas-suq (abbuż tas-suq) ( 3 ) jew informazzjoni kunfidenzjali oħra marbuta mal-AIF jew mat-tranżazzjonijiet ma’ jew għal AIF, AIFM għandu jistabbilixxi, jimplimenta u jżomm arranġamenti adegwati mmirati biex jimpedixxi tali persuni rilevanti milli: (a) jidħlu fitranżazzjoni personali fi strumenti finanzjarji jew assi oħra li jissodisfaw wieħed mill-kriterji li ġejjin: (i) it-tranżazzjoni hija soġġetta għall-Artikolu 2(1) tad-Direttiva 2003/6/KE; (ii) it-tranżazzjon